Гиёҳвандлик – аср вабоси – Islom Nuri\nالمخدرات ( سرطان العصر)\nСевикли дўстларим! Бугун сиз билан кейинги йилларнинг энг долзарб мавзуси ва жамиятнинг энг оғриқли нуқтаси бўлган иллат ҳақида сўзлашамиз. У инсоннинг жисмидан олдин руҳини ўлдирадиган, баданидан ҳам олдин ақлига чанг соладиган, дунёсидан ҳам олдин динини хароб қиладиган ғоят йиртқич ва тажовузкор душмандир.\nРухсатларингиз билан аввал ушбу мавзуга тааллуқли, яқиндагина газетадан ўқиганим иккита аламли ва ачинарли ҳодисани айтиб берсам..\nБиринчи воқеанинг мазмуни шуки, йигирма тўққиз ёшли бир йигит ўз онасига пичоқ билан ҳамла қилиб, йигирма беш жойига пичоқ уриб, ўлдирибди..\nАллоҳга қасамки, бу каби даҳшатли ҳодиса олдида томоқлар қуриб қолади, юраклар қалтираб кетади, тиллар танглайга ёпишиб қолади, унинг даҳшатини таърифлашга сўз ожизлиқ қилади.. Ўғил ўз онасини ўлдирса?! Сабаб нима? Сабаби – гиёҳвандлик моддаси!!\nИккинчи ҳодиса эса ўта жирканч тажовуз ва босқинчилик ҳодисасидир. Эри ўлиб кетиб, бир этак бола билан тул қолган, уларни тарбия қилиб, уйли-жойли қилган олтмиш ёшли онахон бир куни кеч соат тўққизларда бошқа маҳаллада турувчи болаларини кўргани бораётганида тўсатдан олдида инсон суратидаги бўри – наркотик таъсирида эс-ҳушини йўқотиб, ақли ҳам, қалби ҳам, кўзи ҳам кўр бўлиб қолган бир гиёҳванд пайдо бўлади ва онахон унинг кўзига йигирма ёшли мафтункор қиз бўлиб кўринади!! Томирида гупираётган жинсий шаҳват чақириғига асир бўлган гиёҳванд муштипар кампирни дод солишига, ўзини унинг онасидан ҳам катта кампир эканини айтиб ёлворишларига қарамай, зўрлайди ва ёнидаги бор будини тунаб, қочиб кетади.\nОдам ўлдириш жинояти.. Зинокорлик жинояти.. Ўғирлик жинояти.. Сабаби битта – гиёҳвандлик!!\nҲа, гиёҳвандлик одамнинг дунёсидан ҳам олдин динини хароб қилади.. У барча-барчамизни огоҳликка чорловчи хатардир, азиз мусулмонлар!!\nМактаб ўқитувчиларидан бирининг менга айтишича, улар мактаб ҳожатхонасида бир талай игна (шприц) топиб олишибди, маълум бўлишича, ўқувчилар бу игналар орқали томирларига наркотик модда қабул қилишар экан!\nГиёҳвандлик жамиятга хатар солувчи жуда катта хатардир. У жуда катта миқёс ва ўлчамдаги улкан мусибатдир. Мен бу фалокатнинг кўламини тўғри баҳолай олмасликдан ва бу иллатнинг сабабларини нотўғри тасаввур қилиб қолишдан сизларни огоҳлантиришни истардим. Зеро, гиёҳвандлик муаммоси наркотик моддалар контрабандаси билан шуғулланувчи ва умматнинг келажагини барбод қилиш эвазига бўлса-да миллионлар ишлаб қолиш илинжидаги жиноий гуруҳларга қарши курашиш билангина барҳам топадиган муаммо эмас. Ёки бўлмасам, ҳар жой, ҳар жойда гиёҳвандларни қабул қилиш ва даволашга ихтисослашган шифохоналар қуриш билан ҳам ечилиб қолмайди бу муаммо.\nМуаммонинг моҳияти анча чуқур ва анча каттадир. Ҳа, бу муаммо наркотиклар контрабандасига қарши курашиш ва шифохоналар қуриш билан барҳам топиб қолмайди. Биз бугун етиб келган аҳвол жуда кўп муқаддималар натижасидир. Шунинг учун, агар ҳақиқий иложни истасак, ана шу муқаддималар ҳақида бош қотиришимиз ва уларни тафтиш қилишимиз зарур бўлади.\nТўғрисини айтсам, биз мусулмон мамлакатларидаги масъул шахсларнинг бирон муаммо ечимига то унинг алангаси ҳамма ёқни қоплаб олмагунича ва ҳўлу-қуруқни баравар ёндирмагунича мутлақо ҳаракат бошламасликларига ўрганиб қолганмиз.. Бу сафар ҳам шундай бўлди. Гиёҳвандлик алангаси айрим каттаконларнинг хонадонларини ёндира бошлади, уларнинг фарзандлари ҳамма турдаги наркотиклар асирига айланишга, чекиш, ҳидлаш, игна билан томирга қабул қилиш каби кўринишларига мубтало бўлишга улгуришди..\nБизнинг қатъий эътиқодимизга кўра, Ислом – дин ва давлатдир.. Ақида ва шариатдир..\nШу боис биз бугун бу хатарли муаммога Ислом нуқтаи назари орқали ёндошмоқчимиз.\nЗотан, исломий даъватчилар жамиятдаги иллатларга муносабат билдиришлари, уларга ташхис қўйиш ва даво белгилашга бош қўшишлари зарур бўлади. Зеро, биз ҳаммамиз битта кемага минганмиз.\nБинобарин, иш юракдан ёндошиш ва холис насиҳатга муҳтождир, Аллоҳ таолодан ушбу сўзларимиз билан ҳаммани фойдалантиришини сўраймиз.\nБу улкан муаммонинг илдизига етиб бориш ва уни таг-тубидан қуритиб ташлаш парламентлар ва мажлисларда ўтириб олиб, ҳар хил қонунлар ишлаб чиқиш билан, бир томондан наркотик савдоси билан шуғулланувчиларга ва иккинчи томондан гиёҳвандликка мубтало бўлганларга қаттиқ ва шафқатсиз жазолар қўллаш билан амалга ошиб қолмайди. Чунки, булар жузъий ва қосир муолажалар бўлиб, худди пойдеворидан нураб бораётган бинонинг деворларини тузатиб қўйишга ёки жароҳатнинг фасодини тозаламай туриб, устидан боғлаб қўйишга ўхшаган иш бўлади.\nМуаммонинг илдиз ечимига эса ушбу вабонинг бу қадар тез тарқалишига олиб келган ҳақиқий сабабларини холис ўрганиш ва таҳлил қилиш орқалигина етиш мумкин бўлади. Илож мана шу сабаблар ортида яшириниб ётибди. Дардга ташхис қўймасдан туриб, унинг давосини белгилаш мумкин эмас. Ушбу сабабларнинг очиқ-ойдин кўриниб турган энг асосийлари эса қуйидагилардир:\nБиринчи: Наркотикларга барҳам бериш ва гиёҳванд моддалар контрабандасига қарши курашишга масъул бўлган айрим амалдорларнинг ўзлари ҳам ушбу жиноий гуруҳларга аралашиб қолганликлари.\nНаркомафия гиёҳвандлик тўрига илашиб, ўлим сари юз тутган бечора ёшларга юраги ачишмайдиган ана шундай ахлоқсиз ва динсиз масъул шахслардан анча-мунчасини ўзига оғдириб олишнинг уддасидан чиққан.\nУлар зоҳирда наркотик ташувчиларга қарши қаттиқ кураш олиб бораётгандек кўринишиб, кичик-кичик наркокуръерларни ушлаб қамашади, аслида эса ўзлари бу ишга бош-қош бўлишади ва катта наркобаронларни ўз паноҳлари остига олишади ва бу ишлари ортидан жуда катта ҳаром бойликларга эга бўлишади.\nМен қатъий ишонаманки, ўша хиёнаткор кимсалар хатарнинг ўчоғи ва балонинг манбаидирлар, уларга жиноятларига ва хиёнатларига яраша қаттиқ жазо берилиши, жамиятни уларнинг хатари ва ёмонлигидан ҳимоя қилиш зарур.\nИккинчи: Жуда кўп ёшлардаги диний бўшлиқ ва масжидлар ўзларига лозим бўлган вазифани адо этмасликлари. Шак-шубҳасиз, диндорлик ва Аллоҳнинг манҳажини (дастурини) лозим тутиш дунё-ю охиратдаги хотиржамлик ва саодатнинг асосий унсуридир.\nАллоҳ таоло айтади: «Сизларга Мен тарафдан ҳидоят келганида ким Менинг ҳидоятимга эргашса, йўлдан озмас ва бахтсиз бўлмас. Ким Менинг эслатмамдан юз ўгирса, албатта унинг учун танг – бахтсиз ҳаёт бўлур ва Биз уни қиёмат кунида кўр ҳолда тирилтирурмиз» (Тоҳа: 123-124).\nҲар ким ўзи кузатиб, масжидларга қатнайдиган покиза ва тоат-ибодатдаги ёшлар билан наркотикларга мубтало бўлган нопок ва саёқ ёшлар ўртасини таққослаб кўрса, ўртадаги фарқ яққол кўринади.\nШуни унутмаслик керакки, хусусан ҳамма ёқни разолат қоплаб олган ҳозирги пайтда масжидлар фарзандларимизга фазилатни ўргатадиган таълим-тарбия ўчоғи вазифасини ўтамоғи зарур.\nМасжидлардан қўрқманглар, масжидлардан қўлларингизни тортинг, ёшларни масжидлардан тўсманглар! Улар уламолар ва даъватчилар ҳузурида исломий ахлоқ тарбиясини олсинлар. Ёлғиз шугина уларни мазкур қаттол ҳалокатдан олиб қолади!\nАммо, агар ёшларимиз масжид йўлини йўқотсалар ва тоат лаззатидан бебаҳра ўссалар, албатта охири ўшандай аянчли хотимага олиб борадиган бошқа йўлларга кириб кетишади.\nУчинчи: Покиза ахлоқлардан кўпларини вайрон қилаётган оммавий ахборот воситалари.\nМен аниқ ишонч билан айта оламанки, жуда кўп матбуот воситалари – газета-журналлар, интернет, радио, телевидения, кино ва видеофилмлар фаҳшу-разолат тарқатиш ва барча турдаги жиноятларга қизиқтиришда мислсиз улкан рол ўйнамоқда. Гапимнинг ростлигига ишонч ҳосил қилиш учун бу борада ўтказиб туриладиган статистик маълумотларга мурожаат қилишингиз кифоя қилади.\nҚанчадан-қанча хонанда-ю раққосаларнинг ҳаёсиз суратлари туширилган газета-журналлар чоп этилади!!\nҚанчадан-қанча фаҳш, разолат ва ахлоқсизлик тасвирланган филмлар намойиш этилади!\nФарзандларимизни жиноятчилик ва бузуқликка ўргатадиган қанчадан-қанча филмлар намойиш этилади!\nДеворларга, эълонлар тахталарига қанчадан-қанча ахлоқсиз ва бузуқ кимсаларнинг катта ҳажмдаги суратлари ёпиштирилиб, ёшларимизнинг яширин жинсий ғаризаларини қўзғотишга ҳаракат қилинмоқда!!\nАхлоқни вайрон қилувчи қанчадан-қанча ахлоқсиз журналлар ва шармсиз видеокассеталар сотилади ва тарқатилади!!\nШундай бўлгач, диний ва зеҳний бўшлиқ, ақидасизлик ва динсизлик ҳалокат сари судраётган ёшлардан яна нимани кутиш мумкин, эй катталар?! Ёшларимиз бугун обид-у зоҳидларни ҳам фосиқ-у фожирга айлантириб юборадиган нарсаларни кўришмоқда, эшитишмоқда!! Кўрган нарсаларига амалда етиша олмагач, гиёҳвандликка берилишади, осон пул топиш илинжида ўзларини наркотиклар савдосига уришади!\nТўртинчи: Замонавий таълим-тарбия дастурлари.\nҲозирги таълим-тарбия дастурлари ёш авлодга яхши илм ва билим бера олади, бироқ уларнинг кўзларига йиғи ва қалбларига қўрқувни таълим бера олмайди.\nТаълим масканларида айни балоғат ёшидаги ўсмир йигит-қизларни аралаш ҳолатда ўқитилади ва бу нарсани ўта ботил даъво билан – эркинлик даъвоси билан ҳаспўшлашади!\nАллоҳга қасам ичиб айтаманки, ўқув масканларида содир бўлаётган жиноятлар ҳақидаги ҳисоботлардан кишининг юраги орқага тортиб кетади. Кўпчилигингиз дорулфунун толибининг ўз курсдош қиз ўртоғини унинг севгисини рад этгани учун ўлдириб қўйгани воқеасидан бохабар бўлсангиз керак.\nОлий ўқув юртлари факултетларига кириб қолган одам толибаларнинг эгниларидаги кийимларга қараб модалар намойиши залига кириб қолдимми, деб ўйлайди, бу қизлар ўқишга эмас, театрга келган бўлсалар керак, деган фикр хаёлингиздан ўтади.\nҚоҳира университети толибларидан 700 нафари билан ўтказилган сўров натижасига кўра, 36,4% талаба наркотик модда истеъмол қилган, 50% талаба эса героин ҳидлаган экан.\nТаълим-тарбия дастурларини ва ўқитиш услубларини қайта кўриб чиқиш зарур.\nАллоҳ йўлидаги дўстларим! Суҳбатимиз наркотик моддаларнинг тарқалишига олиб келган ҳақиқий сабаблар ҳақида бораётган эди.\nБешинчи: Иқтисодий омил\nИқтисодий омил ҳам ушбу хатарли муаммо сабабларидан бири эканини кўздан қочирмаслигимиз лозим. Зеро, маълум бўлганидек, жамият оз қисми ғоят бой-бадавлат ва кўпчилиги ўта камбағал бўлган икки табақага ажралиб қолган.\nБиринчи табақага мансуб кишиларнинг фарзандларини асосан бу ботқоққа ботиришга уринилади. Чунки, героин каби наркотик моддаларни сотиб олиш ва истеъмол қилишни шу табақага мансуб кишилар фарзандларидан бошқанинг чўнтаги кўтармайди. Айтишларича, героинни бир марта бурунга тортишнинг ўзи фалон пул турар экан.\nКамбағал табақага мансуб хонадонлар вакилларидан аксариятининг чўнтаги буни кўтармаганидан, улар – хусусан диндан узоқ кишилар фарзандлари – осон пул топиш дардида наркотиклар савдоси билан шуғулланишга интилишади ёки ўзларининг оғир воқеликларидан қочиш учун топган пулларини наркотик модда истеъмол қилишга сарфлашади.\nОлтинчи: Оилавий қўйди-чиқдилар\nАксарият ҳолларда оиладаги қўйди-чиқдилар ва ажралишлар болаларга таъсир ўтказади ва қаровсиз қолган болалар ёмонлар таъсири остига тушиб қоладилар.\nВа ниҳоят, мен наркотикларга қарши қаттиқ кураш олиб борилгани ҳолда маст қилувчи ичимликлар савдосига кенг йўл қўйиб берилганидан ажабланаман. Нима, наркотиклар ҳаром қилинган-у, маст қилувчи ичимликлар ҳалолми?!\nАллоҳ таоло айтади: «Эй мўминлар, ароқ (маcт қиладиган ичкилик ичиш), қимор (ўйнаш), бутлар (яъни уларга сиғиниш) ва чўплар (яъни чўплар билан фолбинлик қилиш) шайтон амалидан бўлган ҳаром ишдир. Бас, нажот топишингиз учун уларнинг ҳар биридан узоқ бўлингиз!» (Моида: 90).\nРасулуллоҳ соллаллоҳу алайҳи ва саллам: «Ҳар бир маст қилувчи нарса ҳаромдир», деганлар (Бухорий: 10/35, Муслим: №3001, Абу Довуд: №3682, Термизий: №1864, Насоий: 8/298) ривоятлари).\nЮқорида айтиб ўтилганлар агар биз гиёҳвандлик иллатига астойдил барҳам беришни ва уни илдизидан қуритишни истасак, бу дардга ташхис қўядиган ва унга давони белгилаб берадиган айрим сабаблар эди.\nНаркотикфурушлар ва уни истеъмол қилувчилар ҳукми:\nУламолар, жумладан Ибн Таймия ва Ибнул Қаййим раҳимаҳумаллоҳ айтишларича, кимнинг ерда тарқатаётган фасодини агар қатлдан бошқа нарса билан даф қилиб бўлмаса, улул-амр (давлат раҳбари) уни қатл қилиши вожиб бўлади. Ҳанафийлар, моликийлар ва ҳанбалийлар фикри ҳам шудир.\nАллоҳ таоло айтади: «Сизлар учун қасосда ҳаёт бор, эй аҳли донишлар! Шояд (жиноятлардан) сақлансангизлар» (Бақара: 179).\nАммо, наркотик модда истеъмол қилувчи киши ҳукмига келсак, фуқаҳолар сўзларига кўра, агар ундан мастлик ҳолида қатл жинояти содир бўлса, қотилдан қасос олиш вожиб бўлади. Агар мастлик ҳолида зино, ўғирлик каби ҳад (яъни шаръий жазо)ни вожиб қилувчи жиноят содир бўлса, унга ҳадни ижро қилиш вожиб бўлади.\nМоликийлар ва ҳанафийлар фикри шудир, ҳанбалийларда икки сўзнинг саҳиҳроғи ва шофиийларда саҳиҳ сўз ҳам шудир.\nУшбу хатарли муаммони муолажа қилишда ҳамма елкама-елка туриб, бир-бирига ёрдам бериши лозим, бу иш ўта оғир ё иложсиз эмас. (Бир вақтлар Британия мустамлакачилари томонидан ишлаб чиқилган режа асосида оммавий равишда гиёҳвандликка гирифтор этилган) Хитой бир миллиард аҳолисини бу иллатдан қутқариб чиқара олди. Фақат муваффақият шарти шуки, ҳамма бу ишга сидқидилдан ёндошиши зарур.\n– Даъват соҳиблари масжидларда ўз вазифаларини ўташлари лозим бўлади.\n– Оталарнинг хонадон ичида жуда катта вазифаси бор.\n– Мактабларда муаллимларнинг вазифаси ҳам кам эмас.\n– Оммавий ахборот воситалари зиммасида катта вазифалар бор.\n– Наркотикфурушларни жамиятдаги мавқеъларидан қатъий назар, аёвсиз жазолаш зарур.\nСен, эй гиёҳвандлик дардига гирифтор бўлган бахтсиз кимса! Иродангни қўлга ол, Аллоҳга қайт! Бу иллатдан қутқаришини сўраб, сидқидилдан Аллоҳга ёлвор!\nЭй Аллоҳ! Ўзинг бизларни гуноҳларимизни ер юзида яширгин, ўлганимиздан сўнг ер остида ҳам яширгин, қиёмат куни ҳам яширгин!\nЭй Аллоҳ! Ҳокимларимизни, уламоларимизни ислоҳ қилгин, ёшларимизни ҳидоят қилгин, аёл-қизларимизни сатрли қилгин.\nЭй Аллоҳ! Ўзинг бизларга жуфти ҳалолларимиздан ва зурриётларимиздан шод-хуррамлик ҳадя этгин ва бизларни тақводорларга пешво қилгин.\n2010 йил 21-октябр


"Манчестер Юнайтед"нинг фикри ўзгарди\n24 июнь, 2018, 14:15\n"Манчестер Юнайтед" клуби ПСЖ ҳужумчиси Килиан Мбаппега жиддий қизиқиш билдира бошлади.\nИнглиз нашрларининг ёзишича агар 19 ёшли Мбаппе трансферга қўйилса, манкуанликлар уни сотиб олишга тайёр. Айтиш лозимки, парижликлар УЕФАнинг молиявий фэйр-плей қоидасига амал қилиши учун ушбу ёз бир нечта футболчиси билан хайрлашишига тўғри келади.\nЭслатиб ўтамиз, Мбаппе ПСЖ сафига ўтган ёз “Монако”дан 180 млн евро эвазига келиб қўшилган эди. У якунланган мавсум жами 46та баҳсда иштирок этиб, ўз ҳисобига 21та гол ҳамда 16та голли узатма ёздириб қўйишга эришган.\nМаълумот учун, Мбаппе учун шунингдек "Реал", "Барселона" ва "Манчестер Сити" каби жамоалар ҳам кураш олиб боришмоқда.\nЭслатиб ўтиш лозимки, бундан аввалроқ МЮ ПСЖнинг бошқа бир ҳужумчиси - Неймарга қизиқиш билдираётган эди.


Posted on Thursday, January 24, 2013\tby TURONZAMIN\nАмалдан ажраганимдан сўнг эса аччиқ қилиб серқуёш ва меҳрли Ватанимдан ўн минглаб километр олисликдаги совуқ ва меҳрсиз Канадага келиб қолган Ватангадо бир журналистман.\nМуҳожирликда ўтган ўксик ва изтиробли йиллар давомида Сиз олиб бораётган сиёсат аслида тўғри эканига ишонч ҳосил қилдим.\nҲамма нарса қиёслашда билинади.\nМен орзу қилиб паноҳига қочиб келган демократиясини ҳам кўрдим. Кимда куч ва қудрат, пул ва шуҳрат кўпроқ бўлса, ўшанинг айтгани айтган экан бу юртларда.\nМен бу ичи қалтироқ, усти ялтироқ капиталистик давлатларнинг иккиламчи сиёсий андозаларини ичидан туриб яхшилаб ўрганиб кўрдим.\nВа охир-оқибат шу нарсага амин бўлдимки, Ватансиз ва миллатсиз яшашнинг ҳеч иложи йўқ экан.\nТўғри, бу ерларда эрта-ю кеч тиним билмай меҳнат қилувчи кишилар учун ҳаёт фаровон, эркинлик ва озодлик истаганча бор. Кўчаларга чиқиб тонгдан то шомга қадар ким нима деб алжираса, марҳамат, ҳеч кимнинг иши йўқ.\nМабодо шўри қуриб ишсиз қолса-чи, унда ҳолига вой. Ўша куни у моргич тўлаб турган уйидан ҳайдалади. Жамият уни ўша заҳотиёқ четга улоқтириб, бешафқат ва мурувватсиз ҳаётнинг тубсиз домига тортиб кетади. Уйсиз, жойсиз одамларнинг чодирлари тўлиб кетган кўча-куй ва майдонларда. Биров парво ҳам қилмайди.\nЁлғиз қолганингда бошингни силаб, кўнглингни оладиган, бетоб бўлиб қолганингда жонингга оро кирадиган ЎЗБЕКЛАР ва ЎЗБЕКИСТОН йўқ экан, Ислом ака, бу ерларда…\nВатансиз – муҳожирликда балоғатга етаётган шўрлик фарзандларимнинг ўксик ва аламли нигоҳларига боқиш мен учун қанчалар оғир ва азобли, изтиробли эканини билсангиз эди. Улар олдида нечоғлик гуноҳкор эканимни энди англаяпман.\nАна шулар ҳақида ўйлар эканман, Ўзбекистондаги чойхоналар, тўйхоналар, маҳаллаларни эслаб, меҳр-оқибат ва мурувват қуриб тамом бўлган бу хориж эллардаги дилхунлик ва мискинлик, ёлғизлик ва умидсизлик бир кун келиб бизни еб адо қилмаса деб қўрқаман…\nЎзбекистондаги шоир дўстларимдан бири бир пайтлар: “Умримда хатолар кўп бўлди, ўғлим…” деб нолиган кекса отасига: “Сизнинг хато ўтган умр – хатомас, Хатосиз умрнинг ўтгани – хато!” деб тасалли берган экан.\nЭллик йиллик умрим давомида мен ҳам кўп хатолар қилдим. Ва уларнинг энг оғири, энг кечирилмаси – бу ўз Она Ватанимни ташлаб хориж эллар сари юз бурганим бўлди.\nМенга яхшилик қилмоқчи, тўғри йўлга солмоқчи бўлган инсонларнинг гапига қулоқ солмадим.\nЎзбекистондалик пайтимда кўп насиҳатлар қилган журналист Сафар Остонов менга доим: “Сизга кўп имкониятлар берилди, ўзингизни тута олмадингиз. Ахир Бош муҳаррир бўлиб туғилмагансиз-ку. Нега доим шу лавозимда бўлишингиз керак экан” деб айтган ва оддий бир газетада оддий ходим бўлиб ишлашимни маслаҳат берган эди.\nЛекин мен нодон: “Ҳали ҳукуматдагиларга кўрсатиб қўяман!” деган худбин бир иддао билан чет элларни ихтиёр этдим.\nМендан бошқа одамлар ҳам Бош муҳаррир бўлиши мумкинлигини тан олгим келмади.\nҲолбуки, ўтган бу йиллар давомида мен билган ва ўз хизмат вазифасини суиистеъмол қилган қанчадан қанча амалдорлар нафақат эгаллаб турган лавозимларидан, балки озодликларидан ҳам маҳрум бўлишди.\nҚонун ва халқ бошқарувидаги янги ўзбек давлатчилигига асос солдингиз.\nМен бир журналист сифатида шу улуғвор вазифаларни адо этиш борасида Сизга, Ватанимга садоқат билан хизмат қилиш ўрнига жаннат излаб хорижга кетдим. Ўйладимки, бу ерларда мени гулдасталар билан кутиб олишади деб. Ўйладимки, бу ерларда ҳаёт – жаннат деб.\nЖаннат излаб аслида жаннатдан воз кечганимни кейин англаб етдим.\nМенинг бу хатоларга тўла фоже ҳаётим ўз Она юрти – Ўзбекистонни ташлаб, енгил ҳаёт илинжида хориж элларни орзу қилиб юрган бошқа содда ва хаёлпараст ҳамюртларим учун аччиқ сабоқ бўлиб қолишини истардим.\nЎн тўққиз ёшидаёқ иккинчи жаҳон урушида иштирок этиб, сочлари жуда эрта оқарган, Қашқадарёдаги чекка қишлоқларнинг бирида оддий ўқитувчи бўлиб умргўзаронлик қилиб ўтган раҳматли отам менга доим: “Ислом Каримов шунча истеъдодли ва талантли тенгдошларинг орасидан сенга ишонч билдирган экан, бу ишончни оқламасанг, бу улуғ инсоннинг қадрига етмасанг, бир кун келиб кўр бўласан, Ватангадо бўласан!” деб айтган эдилар.\nВо ажаб, мен ўшанда ўта қаттиққўл ва талабчан отамнинг бу сўзлари шунчаки насиҳат ўрнида айтиляпти деб кўп эътибор бермаган эдим.\nБугун ўйлаб қарасам узоқни кўра билган донишманд отам менинг бежилов ҳатти ҳаракатларимни ҳисобга олиб бежиз шундай деб огоҳлантирмаган экан.\nМен нодон эса қабулхона котибаларининг мунис боқишлари-ю, қўл остимдаги ходимларнинг мўте нигоҳларидан, мўҳташам кабинетлар-у, хизмат машиналарининг ваҳимали асасаларидан масрур-у, мағрур бўлиб ўз оёғим остини ҳам кўрмай қолибман.\nВатан ташқарисида мен каби сохта алдовларга учиб, ўз юртини тарк этганлар билан кўп гаплашдим. Уларнинг аксарияти мен каби армон ва пушаймонлар исканжасида яшаб юришибди.\nБиз ҳур куни Ватандан – Ўзбекистондан мужда кутиб яшаймиз. Ҳар кун, ҳар тун Ватанга қайтишни Оллоҳдан ёлвориб, ўтиниб сўраймиз.\nМен бугун Бош муҳаррир ёки журналист эмас, балки оддий бир аравакаш бўлиб ўз юртимда яшашни ҳам энг катта бахт, олий бир саодат деб биламан.\nЛекин Ватан энди бизни кечирармикан?\n“Ҳаёт ва иқтисод” – “Жизнь и экономика” журналлари\nҳамда “Ҳамкор” – “Деловой партнер Узбекистана”\nгазеталарининг собиқ Бош муҳаррири.\nТоронто шаҳри, Канада, январь, 2013 йил.\nMuxlisdan: Buni Ismat Xushevning saytidan oldim. “Turonzamin”da ham bersangiz. Fikringizni ham aytsangiz.\n“Туронзамин”дан “Мухлис”га׃ Бизнингча қўшимча фикр ва изоҳга ҳожат йўқ.


Тадбиркорга тўсиқ қўйиш сиёсатга тўсқинликдир\n16 ßíâàðü 2017 19:28 1639\nМамлакатимизда тадбиркорликни ривожлантиришга бўлган эътибор туфайли бу соҳа йилдан-йилга ривожланиб бормоқда. Бу тармоқ ўзининг иқтисодиётимиздаги ўта муҳим ва салмоқли ҳиссаси, роли ва таъсири билан давлатимиз ва жамиятимиз тараққиётида тобора муҳим ўрин эгаллаётир. Ўзбекистон иқтисодий ўсиш прогнозлари бўйича дунёдаги энг тез ривожланаётган бешта мамлакатдан бири сифатида тан олингани замирида ҳам соҳа вакилларининг муносиб ҳиссаси бор.\nПрезидентимиз Шавкат Мирзиёевнинг мамлакатимизни 2016 йилда ижтимоий-иқтисодий ривожлантиришнинг асосий якунлари ва 2017 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг кенгайтирилган мажлисидаги маърузасида хусусий мулк ва тадбиркорликни янада ривожлантириш ва уларнинг таъсирчан ҳимоясини таъминлашга алоҳида эътибор қаратилди.\nДавлатимиз раҳбарининг 2016 йил 5 октябрдаги “Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар тўғрисида”ги фармони тадбиркорлар учун янги имкониятлар яратмоқда.\nЎзбекистон Республикаси Адлия вазирлиги томонидан фармон ижроси доирасида кичик бизнес ва хусусий тадбиркорлар дуч келаётган муаммолар бартараф этилаётир.\n– Фармонга мувофиқ тадбиркорлик субъектларининг ҳуқуқлари ва қонуний манфаатлари устуворлиги тамойилининг сўзсиз амалга оширилиши таъминланмоқда, – дейди Ўзбекистон Республикаси Адлия вазирлиги Тадбиркорлик субъектлари ва хорижий инвестицияларни ҳуқуқий ҳимоя қилиш бошқармаси бошлиғи ўринбосари Актам Муҳаммадиев. – Тадбиркорлик фаолиятига қонунга хилоф равишда аралашганлик ва тўсқинлик қилганлик, уларнинг фаолиятини асоссиз тўхтатиб қўйганлик учун мансабдор шахсларнинг жавобгарлиги тўғрисидаги қонун ҳужжатлари нормалари талаблари қатъий бажарилиши, шунингдек, тадбиркорлик субъектларига етказилган зарарнинг бевосита айбдорлардан ундирилиши тартиби йўлга қўйилди.\nУшбу меъёрлар ижросини таъминлашда адлия идоралари соҳада ўрганишлар ўтказишни ташкил этиш, балки уларнинг мурожаатларига алоҳида эътибор қаратаётир. Зеро, бугун тадбиркорлар қаерда муаммога дуч келса, тизимда ташкил этилган 1008 қисқа рақамли «ишонч телфони»га мурожаат қилмоқда.\nМисол учун, Наманган шаҳрида фаолият юритаётган якка тартибдаги тадбиркор М.Абдубоев “ишонч телефони”га мурожаат қилиб, ўзига берилган солиқ имтиёзидан фойдалана олмаганини билдирган. Адлия ходими ушбу ҳолатни ўрганганда бу ўз тасдиғини топди. Тегишли тартибда киритилган тақдимномага мувофиқ тадбиркорга 850 минг сўм маблағи қайтариб берилди. Имтиёз қўллашни ғайриқонуний рад этганлиги учун инспекция ходими Ф.Ҳамроқуловга суд қарори билан жарима қўлланилди.\n2016 йилда “ишонч телефони”га шу каби 718 мурожаат тушган бўлса, уларнинг аксарияти ҳал этилиб, тадбиркорлар дуч келаётган муаммолар бартараф этилди. Мурожаатларни ўрганиш асносида турли идораларга 72 тақдимнома, судларга 325,8 миллион сўмдан ортиқ даъво аризаси киритилди. Кўрилган чоралар натижасида 40 мансабдор шахс интизомий жавобгарликка, 19 нафари маъмурий жавобгарликка ва 2 мансабдор шахс жиноий жавобгарликка тортилди.\nТадбиркорлик фаолияти ривожига халал бераётган масалалардан бири бу – ноқонуний текширишлардир. 2016 йилда 34 тадбиркор фаолиятида ноқонуний текшириш ўтказилганлиги, 1,4 мингдан зиёд ҳолатда текшириш ўтказиш тартиби бузилишига йўл қўйилгани бу фикрни тасдиқлайди. Ноқонуний текширишларга асосан Наманган, Бухоро, Қашқадарё, Андижон, Тошкент вилоятлари ва Тошкент шаҳрида йўл қўйилган. Мазкур ҳолатлар юзасидан 224 айбдор шахс интизомий, 59 шахс маъмурий жавобгарликка тортилиб, уларнинг 29 ноқонуний қарори бекор қилинди. Тошкент шаҳар стандартлаштириш ва метрология бошқармаси томонидан “Спорт жиҳоз люкс” хусусий корхонасида рухсатсиз текшириш ўтказилган. Бу ҳақда адлия ходими томонидан маъмурий ҳуқуқбузарлик тўғрисида баённома расмийлаштирилди. Бу ҳолатга йўл қўйган Д.Тажиевга суд қарори билан жарима тайинланди.\nЎтган йилда тадбиркорлардан келиб тушган 3 мингдан ортиқ мурожаат кўриб чиқилиб, қонуний ҳал этилди. Адлия идоралари томонидан тадбиркорлик субъектлари ва хорижий инвестициялар иштирокидаги корхоналарнинг ҳуқуқ ва манфаатларини ҳимоя қилишни таъминлаш мақсадида тегишли ташкилотларга тақдимнома, огоҳнома киритилиб, тадбиркорларнинг бузилган ҳуқуқлари тикланди. Таъсир чоралари натижасида 1857 мансабдор шахс интизомий жавобгарликка тортилди, 122 нафари эгаллаб турган лавозимидан озод этилди.\nТадбиркорлик субъектларига етказилган зарарнинг бевосита айбдорлардан ундирилиши тартибини амалиётда қўллашга эътибор қаратилмоқда. Ўтган йилда судларга тадбиркорлар фойдасига 202 нафар мансабдор шахсдан 116,5 миллион сўм моддий ва маънавий зарарни ундириш юзасидан даъво аризаси киритилди ва уларнинг барчаси қаноатлантирилди.\nЮқорида номи қайд этилган фармонда белгиланган нормаларни амалиётга тўлиқ татбиқ этиш мақсадида 2016 йил 30 декабрда “Тадбиркорлик фаолиятининг жадал ривожланишини таъминлашга, хусусий мулкни ҳар томонлама ҳимоя қилишга ва ишбилармонлик муҳитини сифат жиҳатидан яхшилашга доир қўшимча чора-тадбирлар қабул қилинганлиги муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонун қабул қилинди. Қонунга мувофиқ, 2017 йил 1 январдан тадбиркорлик субъектлари фаолиятини режадан ташқари ва муқобил текширишларнинг барча турлари бекор қилинди. Бу тадбиркорларимиз учун яратилган улкан қулайлик бўлиб, уларнинг эркин фаолият юритишига хизмат қилади.\nШу ўринда таъкидлаш лозимки, амалиётда муқобил текширишларни ўтказишда турлича ёндашувларга йўл қўйилаётган эди. Яъни, бир тадбиркорда ўтказилаётган текшириш ёки жиноят иши доирасида иккинчи тадбиркор билан боғлиқ муносабатлари аниқланса, иккинчи тадбиркор фаолиятини ҳам тўлиқ текшириш ҳолатлари учраб турарди. Бу тадбиркорларимизнинг ҳақли норозиликларини келтириб чиқарарди. Эндиликда бундай текширишларга батамом барҳам берилди.\nМолия-хўжалик фаолиятини амалга оширишда биринчи марта ҳуқуқбузарликлар содир этган тадбиркорлик субъектлари ва уларнинг ходимларини ҳамда тадбиркорлик фаолиятини давлат рўйхатидан ўтказмасдан амалга ошираётган шахсларни, улар томонидан етказилган зарар қопланган ва ҳуқуқбузилиши оқибатлари белгиланган муддатларда ихтиёрий бартараф этилган тақдирда, жавобгарликнинг барча турларидан озод қилинади. Бундан ташқари, тадбиркорлик субъектларига нисбатан тадбиркорлик фаолиятини амалга ошириш ҳуқуқидан маҳрум қилиш тарзидаги жиноий жазо қўллаш тақиқланди.\nКўрсатиб ўтилган нормалар тадбиркорлик субъектларини икки марта жазолашни истисно этибгина қолмай, балки биринчи марта ҳуқуқбузарликни содир этган фуқароларга ўзининг тадбиркорлик фаолиятини салбий оқибатларсиз давом эттириш имконини беради. Бу чора уларнинг ишбилармонлик фаоллигини рағбатлантиришга ҳам йўналтирилган.\nБир сўз билан айтганда, бугун тадбиркорлар манфаатлари – давлат ва қонун ҳимоясида. Ана шу мақсадга қаратилган чора-тадбирлар изчил таъминланмоқда. Тадбиркорлар бу имкониятлардан янада унумли фойдаланиши, ўз ҳақ-ҳуқуқларини пухта билиб, уларнинг амалда қўлланилишини талаб қилиши мақсадга мувофиқ. Шундагина яратилаётган имкониятлар ўз самарасини бериб, мамлакатимиз янада тараққий этаверади.


16:02 / 10.11.2016\nМакс Планк немис жамиятининг Орнитология Институти олимлари ўтказган янги тадқиқот натижаларига кўра, ҳайвонлар орасида энг тез учувчилар мақоми қушларга эмас, балки сут эмизувчиларга тегишлидир.\nБундан аввал, горизонтал парвозда тез учиш рекорди қушларга тегишли деб ҳисоблаб келинарди. Аниқроғи, қора мойхўрак (чумчуқсимонлар оиласи вакили)нинг тезлиги соатига 110 кмни ташкил этади. Бу рақам 1950 йилларда аниқланган. Бироқ, америкалик ҳамкорлар билан биргаликда тадқиқот ўтказган германияликлар ажойиб аэродинамика ва бошқа қушларга қараганда бирмунча узунроқ қанотга эга бўлган Бразилия кўршапалаги горизонталига соатига 160 километргача парвоз қила олишини аниқлаганлар.\nУнинг тезлигини аниқлаш мақсадида орнитологлар кўршапалакларга радиосигналларни узатувчи митти қурилмаларни ўрнатишган ва сигналлар махсус дронлар ёрдамида қабул қилинган.\n«Дастлаб биз ишона олмадик: баъзан кўршапалакларнинг 11-12 грамм келадиган урғочиси соатига 160 км тезликда парвоз қилди. Бу горизонтал парвоздаги янги рекорд эди», — деб изоҳлаган тадқиқот ҳаммуаллифи Камрон Сафи.\nтадқиқот рекорд Мойхўрак кўршапалак


Махсус хизматлар хизматидаги “ҳуқуқ ҳимоячиси” « Ўзбекистон Халқ Ҳаракати\nМахсус хизматлар хизматидаги “ҳуқуқ ҳимоячиси”\n07 July 2019 - 8:58\n“Бундай кейин мамлакатда махсус хизматлар ҳокимияти тугади, говдани тик тутиб, давлат ва халқ учун хизмат қилиш вақти келди”.\n2018 йилнинг 9 феврал куни “Узметроном” мустақил ахборот портали, Ўзбекистон хавфсизлик хизмати Миллий Хавфсизлик Хизмати таркибидан чиқарилиб, тўғридан-тўғри давлат раҳбарига бўйсунувчи мустақил бўлим, давлат хавфсизлик хизматига айлантирилиши ҳақидаги хабарни тарқатган эди.\nШунингдек, олдинроқ МХХ таркибидан миллий гвардия ва қатор куч ишлатар бўлимлар ҳам чиқарилган эди.\nМахсус хизматлар тарихидаги бошқа бир муваффақиятсиз ҳодиса эса, МХХ терговчилари тарафидан конституциявий тузумни ағдаришга уруниш ва бошқа шу каби оғир айблар қўйилган Бобомурод Абдуллаевнинг жиноят ишининг тўхтатилиши эди.\nЖиноят ишини юритган терговчилар ишни соҳталаштиришга уруниш ва қийноқлар қўллашда айбланди.\nШунингдек айни дамда интернетда президент ушбу ташкилотни танқид қилган видео ёзув тарқаб кетди. Видео ёзува президент Мирзиёев шундай деган:\n«Биласизларми, улар ҳали халқни бир тийинга олишмайди. Улар ойликлари ва погонларини оқлайдиган ҳеч бир иш қилмадилар. Уларнинг махфий ишлари бор ва бу иш мен билан боғлиқ. Бир кун ҳокимнинг машинаси вилоят МХХ раҳбарининг машинасини қувиб ўтган ва уни шунинг учун қамашган. Сен кимсан? Ким берди сенга бундай ваколатни? Керак бўлса погонларингни юлиб ташлайман. У вақтлар тугади!»\nЎзССР КГБсининг вориси бўлган Миллий Хавфсизлик Хизмати 2005 йилдан сўнг Зокиржон Алматов бошчилигидаги ИИВ қаршилигини синдирган ҳолда, давлат ичидаги давлатга, қудратли маҳлуққа айланди ва энди бу маҳлуқ қаршисида ҳеч нарса турмас эди.\nҲар бир вазирлик ва идораларда махсус хизматлар офицери тайинланган ва режимнинг бошлиғи ҳам аслида ўшалар эди. Улар давлатнинг барча соҳаларига кириб боришди, хатто президент қизларини ҳам маълум кураторлар назорат қила бошлади ва шунинг ортидан жуда катта миқдордаги маблағларни ўзлаштирдилар. Фақат кейинчалик президентнинг қизлари ушбу кураторларга рақобат яратабошлагандан кейин, уларни сотишни бошладилар. Бечора Гулноранинг бошига келган барча балолар айнан уларнинг ишидир.\nБожхонадан то поликлиника бош шифокорига қадар барчаси уларнинг қўлида эди. Баъзида қари ўзбек президентини ўзбек мухолифати лидери М.Солиҳнинг номи билан қўрқитиб туришарди ва аслида давлатнинг тўлақонли эгалари эди улар.\nХатто мухолифат ва ҳуқуқ ҳимоячилар орасига ҳам уларнинг одамлари сизган, халқаро ташкилотлар эса республикадан ҳайдаб юборилган эди, чунки улар ички майдонда ҳеч нарсага қодир бўлмаган ўйинчилар эди. У вақтлар Шуҳрат Ғуломов ва унга ўхшаганларнинг замони эди, МХХ раисининг биринчи ўринбосарининг қўли хатто чет давлатлар элчихоналарига қадар узайганди ва улар билан Ташқи Ишлар вазирлигини бир четга суриб қўйган ҳолда мулоқот қиларди.\nПрезидент Мирзиёевнинг ҳокимиятга келиши билан вазият ўзгарди, у ўзининг ҳатти ҳаракатлари билан бошқа бундай давом этмаслигини очиқ-ойдин баён қилди. Чунки МХХ бир маҳлуққа айланган ва бу кўринишида давлат ҳамда унинг сиёсий ва инвестициявий имижига хавф туғдирар эди.\nҲокимиятни, шу билан биргаликда ресурсларни ҳам йўқотган махсус хизматлар реваншистлари эски схемаларини қайта ишга солиб, ҳуқуқни ҳимоя қилиш соҳасига ўз ғоя ва фикрларини киритишга ва буни асос қилиб, кейинчалик шулар билан Ўзбекистон раҳбариятини қўрқитиб, ўзларининг қанчалик муҳим эканликларини кўрсатишга қарор қилдилар. Ахир, махсус хизматларни ислоҳ қилиш, ундан ташқи разведка билан шуғалланувчи бошқармани ажратиш, махсус хизматларга хос бўлмаган бошқа бўлимларни эса бошқа идораларга бериш ҳақида миш-мишлар тарқала бошлади. Шунинг учун уларнинг фаровонлигига хавф туғдираётган вазиятни олдиндан сезган ҳолда, ёстиқларини тагига нафталин сепиб яшириб қўйган, Солиҳ ва унинг ҳеч қачон амалга оширилмаган тўнтариши ҳақидаги эски қўрқинчли эртакларини чиқардилар. Умуман олганда бу мавзу ҳар доим кун тартибида айланиб туради, аммо бус афар Sayyod.uz сайти кураторига жиддийроқ вазифа юкланган эди, яъни у эски мавзу қайсидир таниқли ўзбек ҳуқуқ ҳимоячиси оғзидан чиқишини таъминлаши керак эди. Айтиш керакки, улар жуда кўпларни синаб кўришди, аммо танлов, ватанга қайтишни ваъда қилган ҳолда, Францияда яшайдиган таниқли ўзбек ҳуқуқ ҳимоячиси Мўтабар Тожибоевага тушиди. Улар Тожибоевани ўзларининг эътирозлари бор шахсларга нисбатан ҳалокатли тарзда ҳаракат қилишга мажбурлашди.\nБулар Хьюман Райтс Вотч вакили Стив Свердлов, Надежда Атаева, Алишер Илхомов, президент Мирзиёевнинг қизлари, Даниил Кислов ва сўнггида асосий “фигурант” Муҳаммад Солиҳ эди.\nУшбу схеманинг биринчи акцияси ҳуқуқ ҳимоячиси Надежда Атаева, иккинчиси Sayyod.uz сайти редактори Сардор Комиловнинг скандал ҳужуми ва учинчиси Муҳаммад Солиҳнинг телефон суҳбатлари қайдларининг эълон қилиниши.\nВа бу ерда улар ўзларини очиқ-ойдин сотиб қўйишди, яъни мухолифат лидери Муҳаммад Солиҳга нисбатан тўғридан-тўғри доносни эълон қилган ҳуқуқ ҳимоячисини сотган ҳолда, экстремал чораларга қўл урдилар.\nЭнди халқаро ҳуқуқни ҳимоя қилиш ташкилотларида бир савол туғилади: қандай қилиб диктатор режимининг қатағон аппарати бўлган махсус хизматларнинг маҳфий аудио кузатувлари материаллари, яъни аудио қайдлари Франциядаги ўзбек ҳуқуқ ҳимоячиси Мўтабар Тожибоева қўлига тушиб қолди?


С начала работы biznes-daily.uz 8 368 465\nГлавная "БИРЖА" Қишлоқ кўрки\nОлтиариқ туманинг Қапчуғай қишлоғида 200 болага мўлжалланган мактабгача таълим муассасаси қурилиб фойдаланишга топширилди. Қишлоқ кўркига-кўрк қўшиб, ота-оналар ва бутун туман аҳлини ҳушнуд этган бу замонавий боғча мажмуасида ҳозирча 50 нафар жажжи ўғил-қизлар тарбияланмоқда.\nМажмуада болалар кутубхонаси, ёзги ўйингоҳ айвончалар, сузиш ҳавзаси, спорт майдончаси, 8 та гуруҳга мўлжалланган бежирим ётоқхона ва машғулот хоналари, мусиқа зали, айниқса, тарбиявий ўйинчоқлар ва ранг-баранг ўқув қуроллари каби барча қулайликлар мавжуд.\n“Smart kids” деб номланган болалар муассасасида машғулотлар ўзбек, рус ва инглиз тилларида олиб борилиши бу соҳада қўйилган яна бир муҳим қадам бўлди. Боғчанинг очилиш маросимида жамоа аҳлига фойдаланиш учун “Дамас” русумли автомобили топширилди.\nСоғлом ҳаётга қайтган болалар\nЯқинда вилоят кўп тармоқли болалар тиббиёт марказига Корея Республикасининг “Severance” Ёнсей университети профессорлари ҳамда Тошкент педиатрия тиббиёт институтининг малакали жарроҳлари ташриф буюришди.\nУлар иштирокида вилоятдаги бемор болаларни бепул тиббий кўрикдан ўтказиш ва операция йўли билан даволашни кўзда тутган хайрия акцияси амалга оширилди.\nДастлабки кунлари 300 нафарга яқин бемор бола кўрикдан ўтказилди. 35 нафардан зиёд болажон жарроҳлик йўли билан соғломлаштирилди. Она учун энг катта бойлик соғлом боладир. Кўрикдан ўтказилган ва дўст мамлакатнинг таниқли мутахассислари ёрдамида соғломлаштирилиб, қувноқ ва хотиржам ҳаётга қайтарилган болаларнинг оналари ана шундай бахтни юракдан ҳис этдилар.\n– Республикамизда, шу жумладан, Фарғона вилоятида 20 йил илгари бошланган хайрия тадбирлари натижасида минглаб болаларимиз соғлом ҳаётга қайтарилди,– дейди Соғлиқни сақлаш вазирлиги бош болалар пластик жарроҳи Мурод Жаъфаров. – Бу савобли иш кенг миқёсда давом эттирилмоқда.


1. Малайзия янги қироли тахтга ўтирди\n3. Financial Times 2017 йилда туристлар учун Ўзбекистонни тавсия қилди\n4. Хитойлик аёл 64 ёшда фарзанд дунёга келтирди\n5. Таниқли шоир ва журналист, истеъдодли таржимон Карим Баҳриев – 55 ёшда!\n6. Саратон касалига чалинмаслик учун етти ҳаётий маслаҳат!\n8. Кексалари эъзозланган юртдан барака аримайди!\n9. Беҳзод Қобулов: ОТА БЎЛИБ...\n12. Ухлолмаяпсизми? Унда диққат билан ўқинг!\n13. ЁЗУВЧИ ХОҲЛАГАНИНИ ЁЗАДИМИ?\n14. ҒАЙРИОДДИЙ СМС ЁҲУД ЎЗИНГИЗНИ ТАНИЙСИЗМИ?


Бу ҳақда вазирлик ахборот хизмати хабар бермоқда.\nWTIS форумида "Ахборотлашган жамият кўрсаткичлари" рейтинги эълон қилиниб, АКТ ни ривожлантириш бўйича 190 дан зиёд давлатларда ўтказилган ўрганишларнинг сўнгги натижалари маълум қилинади. Халқаро Электралоқа иттифоқининг 2017 йилдаги ҳисоботларига кўра, Ўзбекистон АКТ ни ривожлантириш индексида 8 ўрин юқорига кўтарилиб, 192 мамлакат орасида 95-ўринни эгаллади. Айтиш жоизки, 2016 йилда Ўзбекистон аввалига 110-ўринни, Халқаро Электралоқа иттифоқи томонидан ўтказилган қайта ўрганишлар натижасида эса, 103-ўринни эгаллаган эди. Симпозиумида Ўзбекистон АКТ ни жадал ривожлантираётган давлат сифатида тақдирланди.\nWTIS симпозиуми – бу давлатлардаги ахборот-коммуникация технологияларининг ривожланиш ҳолатини баҳолайдиган бош халқаро форум ҳисобланади. 1996 йилдан бошлаб форумда мамлакатлардаги АКТ маъмурлари раҳбарлари, йирик бизнесменлар, етакчи олим ҳамда экспертлар иштирок этиб келишмоқда. Унда ахборот-коммуникация технологияларининг ривожланиш ҳолати, мавжуд муаммо ва ечимлар муҳокама қилинади.\nЖорий йилда ҳам "сунъий интеллект", "салмоқли маълумотлар", "булутли" технологиялар ҳамда интернет-буюмлар каби жадал ривожланаётган йўналишлар юзасидан тақдимотлар қилинмоқда. Натижалар асосида Халқаро Электралоқа иттифоқининг сайёрамиз бўйлаб замонавий АКТ тенденцияларини ривожлантириш бўйича истиқболдаги вазифалари белгиланади.\nМазкур рукндаги бошқа мақолалар: « Дунё мамлакатларидаги таълим-тарбия сифати ўрганилди\tНиқоб фойда бермади »


Дунёнинг энг бой одами рекорд даражада бойиб кетди - Zamin.uz\n23:50 / 07.07.2021\nДунёнинг энг бой одами янада бойиб кетди. Amazon корпорацияси асосчиси Жефф Безоснинг бойлиги 211 миллиард долларга етди, деб хабар бермоқда Bloomberg агентлиги.\nПентагон компания рақиби Microsoft корпорацияси билан булутли ҳисоблаш шартномасини бекор қилганини эълон қилганидан кейин Amazon акциялари 4,7 фоизга кўтарилди. Bloomberg миллиардерлар Индекси маълумотларига кўра, Безоснинг бойлиги 8,4 миллиард долларга кўпайган.\nAввалроқ Tesla раҳбари Илон Маск ушбу рекорд кўрсаткичга яқинлашаётган эди. Январь ойида унинг бойлиги 210 миллиард долларга баҳоланганди. У дунёнинг энг бой одамлари рейтингида Безос билан тез-тез жой алмашиб туришибди, дастлабки икки ўрин уларга тегишли.\nAммо март ойининг ўрталаридан бери ажрашган миллиардер шоҳсупани ҳеч кимга бермай келяпти. Шу вақт ичида Amazon акциялари қарийб 20 фоизга қимматлашди.\nМаскнинг маблағи ҳозирги кунда 180,8 миллиард долларга баҳоланмоқда. Франциялик тадбиркор Бернар Aрно 168,5 миллиард доллар билан учинчи ўринда бормоқда.\nЭслатиб ўтамиз, шу ҳафта бошида Жефф Безос 27 йиллик раҳбарликдан сўнг Amazon компаниясининг бош директори лавозимини тарк этди. Тез орада у 82 ёшли аёл билан космосга учади. “Замин” янгиликларини “Facebook”да кузатиб боринг\nЯнгиликлар » Дунё » Дунёнинг энг бой одами рекорд даражада бойиб кетди


Ташрифлар ортида қандай ўйинлар бор?\nАндижон воқеалари борасида батафсил маълумот олиш илинжида бўлган Европа Иттифоқи экспертлари гуруҳи Ўзбекистон расмийлари билан бу масалани муҳокама қилиш учун Тошкентга сафарини давом эттирмоқда.\nЎзбекистон халқаро жамоатчиликнинг Андижон воқеалари борасида мустақил тергов ўтказиш чақириқларини рад этиб келяпти. Бироқ ЕИ ва Ўзбекистон ўртасидаги муносабатларни яхшилашга уриниш сифатида томонлар Андижон воқеаларини мустақил ҳисоботлар ҳамда Ўзбекистон ҳукумати келтираётган далилларга асосланиб ўрганишга қарор қилган.\nЕИ делегациясининг овозини ёзиб олмаслик шарти билан “Озодлик” мухбири билан гаплашган аъзоларидан бири экспертлар гуруҳи Ўзбекистон Ташқи ишлар ва Адлия вазирлиги расмийлари, ҳуқуқшунослар ва ҳуқуқ-тартибот органлари ходимлари билан учрашганини маълум қилди. Шунингдек, уларга жазони ижро этиш муассасаларига киришга рухсат берилгани, маҳбуслар билан суҳбатда бўлинганини билдирди. У Тошкент ЕИ делегацияси вакиллари билан конструктив мулоқот уюштирганини ҳам таъкидлади.\nГарчи сўнгги пайтларда ЕИ ва Ўзбекистон ўртасидаги муносабатларда илиқлашув кузатилаëтган бўлса-да, аксарият кузатувчилар бу тузилманинг парда ортидаги ўйини бўлиши мумкинлигини айтаётир.\nЗеро, 13 май воқеаларидан сўнг қўшни Қирғизистон орқали Германияга борган андижонлик қочқинлар Германия Бош прокуратурасига Ўзбекистоннинг эндиликда собиқ ички ишлар вазири Зокир Алматовни жиноий жавобгарликка тортиш ҳақида шикоят аризаси ёзган эди. Германия федерал прокурори эса 2005 йил декабрь ойида бу шикоятга рад жавоби берган, “Ҳьюман райтс уотч” ташкилоти Германия прокурорининг бу хатти-ҳаракатини қоралаган эди.\nҲРУнинг Марказий Осиë дастурлари бўйича вакиласи Рэйчел Денбер “Озодлик”ка берган интервьюсида томонлар ўртасидаги илиқлашувга қарамай, расмий Тошкент ЕИ санкцияларини бекор қилишга арзигулик бирор иш бажармаганини таъкидлайди.\n“Мен Ўзбекистон ҳукумати хатти-ҳаракатларида катта бир ўзгариш кўрмаяпман. ЕИ гуруҳи Андижон ҳодисаларидан сўнг қамоққа олинганлар билан учрашишга умид қилмоқда. Улар орасида Умида Ниëзова ва Гулбаҳор Тўраева бор. ЕИ экспертлари декабрь ойида ҳам Ўзбекистонга сафар қилганди. Ўшанда ҳуқуқ ҳимоячиларининг делегация расмийлари билан учрашиши тақиқланган эди. Нима ўзгарган бўлиши мумкин?” - дейди Рэйчел Денбер.\nУ ЕИ делегациясининг Ўзбекистонга серташриф бўлиб қолгани парда ортидаги ўйинларми ёки йўқми, бу борада қандай жавоб беришни билмаслигини айтар экан: “Лекин бир нарсани аниқ биламан. ЕИ Ўзбекистонга нисбатан қўллаган санкциялардан тўғри фойдалана олмаяпти. Ҳозир эса ЕИ расмийларининг Ўзбекистонга бориб фақатгина энергетика соҳаси, табиий бойликлар борасида музокалар ўтказаëтганини кўрамиз. Инсон ҳуқуқлари эса умуман иккинчи планга ўтиб қолган. Бундай бўлиши керак эмас. Биз ЕИга раислик қилаëтган Германия ҳукуматини аввалига Тошкент билан инсон ҳуқуқлари вазиятини муҳокама қилишга чақирамиз. Ундан кейин эса санкцияларни бекор қилишни кўриб чиқса бўлади”, - деди.


Манзилли ёрдам: ҳужжатларнинг 90 фоизи тасдиқланди\nАпрель ойидан бошлаб манзилли ижтимоий ёрдам олиш учун бугунги кунга қадар шимкентликлардан 20405 нафари ҳужжат топшириб улгурди. 37 685та оилага мазкур ёрдам ҳақида маслаҳатлар берилди. Ҳужжат топшириш муддати ўзгарди. Энди апрель ойининг охиригача бунга улгурмаганлар ҳужжатларини топшираверишлари мумкин, бунинг учун муддат чекланмаган. Мазкур ишлар йил бўйи давом этиши мумкин. Шимкент шаҳар ҳокимлиги бандлик ва ижтимоий муҳофаза қилиш бошқармасининг оммавий ахборот воситалари билан ишлаш бўлими раҳбари Сундет Сейитов бу борадаги ишлар хусусида батафсил маълумот берди.\n– Аҳоли билан ишлаш учун муассасамиздан 80 киши ажратилган. Улар керакли масалаҳатлар бериб, шимкентликларга ҳужжатларни тайёрлашда кўмаклашишяпти. Масалан, 1-2 кун мобайнида АХКМда 420 киши ҳужжат топширган бўлса, уларнинг яшаш шароити билан танишган комиссия аъзолари фақат 23та оила манзилли кўмакка муҳтож эмас, деб қарор чиқаришган. Яъни, улар даромадини, ўзлари солиқ тўлаётган хусусий тадбиркорлик корхоналари борлигини яширишган. Комиссия аъзолари берилган маълумотларни, албатта, аниқлашади. Бунга шубҳа бўлмаслиги керак. Шимкентликлар истаган тумандаги АХКМга ҳужжатларни топширишлари мумкин. Шу кунгача ариза берган кўп болали, кам таъминланган (оила даромади унинг ҳар бир аъзосига чаққанда 20 789 тенгега етмаса) оилалар ҳар бир фарзанди учун давлатдан 20 789 тенге нафақа олиши мумкин. Ҳужжатлар шаҳримиздаги бандлик марказлари ва АХКМнинг 9та филиалида қабул қилиняпти, – дейди С. Сейитов.\n– ҚР Меҳнат ва аҳолини ижтимоий муҳофазалаш вазири Б. Сапарбаев вилоятимизга ташрифи чоғида хонадоннинг чорва моллари, хўжалиги, томорқаси ҳисобга олинмаслигини алоҳида таъкидлаган эди. Амалда ҳам шундай бўляптими?\n– Ҳа, ҳақиқатан ҳам бир-икки бош моли, бир неча туп мевали дарахти бор оила бундан бойиб, даромадли бўлиб қолмайди. Уларга ҳам сарф-харажат оила бюджетидан чиқарилиши керак. Ҳужжатларни расмийлаштиришда улар ҳисобга олинмаяпти. Албатта, бунинг учун унинг хусусий тадбиркорлиги бўлиб, ундан расмий даромад кўрмаётган бўлса. Соғин сигирларининг сути, товуқларининг тухуми-ю, томорқадан тушаётган арзимас даромад эътиборга олинмайдиган бўлди. Ваҳоланки, аввал берилган манзилли ёрдамларда улар ҳисобга олинарди. Оилага келаётган даромад жон бошига тақсимланиб, киши бошига 20 789 тенгега етмаган ҳолдагина ҳужжатларни топширган маъқул. Шундай ҳолатлар ҳам бўлдики, оила раҳбари 200 мингга яқин маош олади, оилада эса 7 жон истиқомат қилади. 100 минг тенгега яқин пулини ой сайин банкка ипотека кредитини тўлаш учун сарфлайди. Даромад оиладаги одам бошига чаққанда деярли 30 минг тенгега етади. Даромадини банкка тўлайдими ё бошқа нарсаларга сарфлайдими, бу жиҳатлар қизиқтирмайди. Бу даромад оиланинг таъминланганлигини кўрсатади. Даромади анча кам, иқтисодий қийин аҳволда кун кўришга мажбур бўлган ҳамюртларимиз талайгина.\n– Манзилли ёрдам тайинланиши учун оила даромадига нималар киритилмайди?\n– 4 ва ундан кўп болали оналар “Алтын алқа”, “Куміс алқа” соҳибларига бериладиган махсус давлат нафақалари, боланинг ногиронлиги туфайли бериладиган нафақа, талабалар стипендияси, маҳаллий ижро органлари томонидан бериладиган бир марталик тўловлар оиланинг умумий даромадига кирмайди.\n– Болаларга неча ёшгача манзилли ижтимоий ёрдам тўланиши мумкин?\n– Янги механизмга кўра, уни олувчиларга 20789 тенге миқдоридаги кафолатланган тўлов 18 ёшгача тўланади. Кундузги бўлимда ўқиётган талабалар ўрта, техник ва касбий, олий ва олий ўқув юртида кейинги маълумот олишса, вояга етганидан то таълим муассасасини тамомлагунга қадар (23 ёшга етгунича) тўланади. Шаҳар ҳокимидан вакил ижтимоий ёрдамга ҳужжат топширган оиланинг яшаш шароити билан танишгандан сўнг нафақа тўланиш-тўланмаслиги тўғрисида қарор чиқарилади. Ҳозирги кунга қадар мурожаат қилганларнинг 90 фоизига нафақа тўланиши ҳақида ижобий қарорлар қабул қилинган. Аҳолининг асосий қисмини кўп болали оилалар ташкил этгани боис ҳамюртларимиз филиалларимизга бемалол мурожаат қилишлари мумкин. Таҳририятингизга ҳам саволлар билан мурожаат қилишса, биз уларга газета саҳифалари орқали жавоб беришга тайёрмиз.\nМ. САЪДУЛЛАЕВА, 2019-05-16, 11:33 220


HAYOT KO'ZGUSI GAZETASI - Васиятнома хусусида биласизми?\nМулк эгаси ўзининг барча мол-мулкини ёки унинг муайян қисмини қонун бўйича меросхўрлар доирасига кирадиган, шунингдек кирмайдиган бир ёки бир неча шахсга,\nшу билан бирга юридик шахсларга, давлатга ёки фуқароларнинг ўзини ўзи бошқариш органларига васият қилиши мумкин.\nҚонунга биноан мерос қолдирувчи васиятнома тузилганидан кейин уни истаган пайтда мустақил бекор қила олади. Бунда у матнни бекор қилиш ва ўзгартириш сабабларини кўрсатиши мажбурий эмас.\nАгар сиз ҳаётлик пайтингизда васиятномани белгиланган тартибда тузиб қўйган бўлсангиз, мол-мулкингиз васиятнома бўйича мерос қилиб берилади. Масаланинг яна бир томони эса кўпчилик субъектив сабабларга кўра нотариусга боришга журъат этолмайди. Айримлар ўзининг ҳуқуқий жиҳатдан саводсизлигидан тортинади, нотўғри гапириб ишни бузиб қўйишдан чўчийди. Бундай вазиятларда нотариус ҳатто, киши саводсиз бўлганда ҳам тегишли ҳужжат тузишга ёрдам бериши мумкинлигини билиб қўйган яхши. Агар васият қилувчи ҳужжатни ўзи имзолай олмаса, унинг илтимосига кўра, ўрнига бошқа бир одам, агар ёнида шахсини тасдиқловчи ҳужжатлари мавжуд бўлса, матнга имзо қўйиши мумкин. Васиятномани васият қилувчи ўз қўли билан имзолай олмаганлигининг сабаблари кўрсатилган ҳолда васиятноманинг матнига ва тасдиқловчи ёзувига ёзиб қўйилади.\nҚонунда асосан мерос қолдирувчининг ўз мол-мулкини ўз билганича васият қилишдаги хоҳиш-иродаси бир қатор ҳолларда чеклаб қўйилиши мумкинлигини ҳам ёдда тутиш керак. Васият мазмунидан қатъий назар, васият қилувчининг вояга етмаган ва меҳнатга қобилиятсиз фарзандлари, шунингдек меҳнатга қобилиятсиз хотини (эри), ота-онаси, қарамоғидаги боқимлари қонун бўйича ворисликда уларнинг ҳар бирига тегишли мумкин бўлган мол-мулкнинг камида учдан икки қисмини мерос қилиб оладилар. Бу мажбурий улуш деб юритилади. (Ўзбекистон Республикаси Фуқаролик Кодексининг 1142-моддаси)\nВасият қилувчининг сўзларидан ёзиб олинган васиятномани имзолашдан олдин васият қилувчи унинг матнини нотариус олдида тўлиқ ўқиб чиқиши лозим. Агар васият қилувчи жисмоний нуқсонлари, касаллиги ёки саводсизлиги туфайли васиятномани шахсан ўқий олмаса, унинг матни васият қилувчига нотариус томонидан ўқиб эшиттирилади. Бу ҳақда васиятномада тегишлича қайд этилиб, васият қилувчи васиятномани шахсан ўзи ўқий олмаганлигининг сабаблари кўрсатилади.\nтуман 2-сон ДНИ нотариуси


Навалнийга қарши митинг куни полиция тинтув ва ҳибсга олишларни амалга оширади\n21 апрель куни эрталаб Россиянинг турли шаҳарларида фаоллар ва журналистларни ҳибсга олиш ва тинтувлар бошланди. Чоршанба куни Россиянинг кўплаб шаҳарларида Алексей Навалнийни қўллаб-қувватлаш учун намойишлар режалаштирилган.\nМосквада, “Автозаводская” метро станциясида мухолифатнинг қуролдоши Любов Соболь ҳибсга олинган. Бу ҳақда унинг адвокати Владимир Воронин твиттерда маълум қилди. Унга кўра, полиция «қўлга олиш» режасини тузди ва Соболни таксидан чиқариб ушлади. Тез орада адвокат Соболь Донской вилоятидаги полиция бўлимига олиб кетилгани ва микроавтобусда ушлаб турилганига аниқлик киритди.\nАлексей Навалнийнинг матбуот котиби Кира Ярмиш Москвадаги уйида ҳибсга олинган. Бу ҳақда унинг адвокати Вероника Полякова маълум қилди. Унинг сўзларига кўра, бу Ярмиш терговчи рухсат берган вақтда соат 10 дан 11 гача дўконга борганида содир бўлган.\nСоболь ва Ярмиш январь ойида Алексей Навалнийни қўллаб-қувватлаган акциялардан кейин санитария иши бўйича айбланмоқда. Улар санитария-эпидемиология қоидаларини бузишга ундашда айбланмоқда.\nСанкт-Петербургда полиция камида олтита фаолни тинтув қилди. Хусусан, «Баҳор» ҳаракати координаторлари Евгений Затеэв ва Валентин Хорошенин. Protest of Apology хабарига кўра, тинтувлар Алексей Навалнийни қўллаб-қувватлаш учун январь ойидаги митинглар пайтида йўлларни тўсиб қўйиш бўйича жиноий иш билан боғлиқ. Фаолларнинг процессуал ҳолати ҳали ҳам номаълум.\nҚидирув «ЯГражданин» платформаси муҳаррири Александр Бабушкиннинг офисида бўлиб ўтди. Ўша пайтда у ишда, қариндошлар уйда эди. Улар унинг ноутбугини тортиб олишди ва сўроққа келишни талаб қилишди, деб хабар беради ОВД-Инфо.\nНавалнийнинг Санкт-Петербургдаги штаб-квартираси фаоли Иля Гантварг иккинчи қидирув эълон қилди. Тинтув «Ўқитувчилар альянси» нинг Санкт-Петербургдаги бўлими раҳбари Даниел Кеннинг уйида бўлиб ўтди, шундан кейин у полиция бўлимига олиб кетилди, деб хабар бермоқда Protest of Apology.\nНавалнийнинг маҳаллий штаб-квартираси ходими София Лопатина Курган шаҳрида ҳибсга олинган. Шунингдек, полиция бир кун олдин ҳибсга олинган Навалнийнинг Курган штаб-квартираси координатори Алексей Швартснинг қизи Даря Левкинани ҳибсга олди.\nРоман Тимченко Нижний Новгородда ҳибсга олинган, бунга ВКонтакте-даги 21 апрель митинглар ҳақидаги пост сабаб бўлган, деб хабар беради ОВД-Инфо. Россиянинг барча шаҳарларида Навалний тарафдорлари ҳибсга олинмоқда.\nНавалний тарафдорлари 31 мартдан буён колонияда очлик эълон қилган сиёсатчини қўллаб-қувватлаш учун бутун мамлакат бўйлаб митинг эълон қилди. Навалний мустақил шифокорга мурожаат қилмоқчи. Аввалроқ, унинг шифокорлари унинг соғлиғи тез ёмонлашаётганини айтган эди.\nРоссия Бош прокуратураси ва Ички ишлар вазирлиги келишилмаган митингларда қатнашишдан огоҳлантирди, оммавий тартибсизликлар тўғрисида жиноий мақола билан таҳдид қилди.


Украинанинг мухолифатдаги Минтақалар партияси бугун ҳам парламентдаги минбарни тўсиб қўйиб, мажлиснинг ўтказилишига тўсқинлик қилди.\nБугунги мажлисда депутатларнинг Юлия Тимошенкони бош вазир этиб сайлаш масаласини кўриб чиқишлари кутилмоқда эди. Шунингдек, президент Виктор Юшченко сафдошининг парламент раиси этиб тайинланиши ҳам кутилмоқда эди.\nМинтақалар партиясининг парламентдаги вакиллари минбарни эгаллаб олиб, электрон овоз бериш тизимидаги симларни узиб ташладилар.\nМинтақалар партияси илгари сурилган номзодлар, ҳамда уларни тайинлаш масаласи бирга овозга қўйилаётганига қарши чиқмоқда. Бундан ташқари мухолифатчилар парламентдаги асосий лавозимлардан мосуво бўлганига норозилик билдирмоқда.\nРоссия қўллаб-қувватлайдиган Минтақалар партияси Зарғалдоқ инқилобини ясаган партияларни бирлаштирган янги коалиция уларнинг талабларини қабул қилмагунча норозиликни давом эттириш билан таҳдид қилмоқда.


Гулзода Рашидова Кентов шаҳри, Қорачиқ қишлоғидаги Музаффар Умаров раҳбарлик қилаётган “Қорачиқ” ўрта мактабининг 11-синфида ўқийди. Отаси Ирисқул, онаси Насиба фарзандининг ўқишига алоҳида эътибор қаратади.\nБутун дунёга хавф солаётган юқумли касаллик туфайли мактабларда ўқув онлайн шаклда олиб борилаётганига қарийб бир йил бўлди. Бу даврда Гулзода кўпроқ мустақил тартибда билим олишни давом эттирди.\nКомпютер материалларидан унумли фойдаланди ҳамда “Элбоши медали” лойиҳасидаги ижтимоий тармоғидаги бешта йўналиш бўйича пухта тайёрланиб, бажарган ишлар бўйича ахборот бериб борди . Булар қуйидаги йўналишлар:\n1. Спорт. 2. Китоб ўқиш. 3. Ўз қобилиятини намоён этиш. 4. Миллий урф-одатлар. 5. Кўнгиллилар сафидаги фаолият.\nБунда кунига спорт билан шуғулланиб, оила аъзоларини ҳам жалб этди. Одатдагидан кўпроқ китоб ўқиди, қандолатчилик ва таом тайёрлаш маҳоратини намойиш этди, Б. Сўқпақбаевнинг “Ўлганлар қайтиб келмайди”, Ж. Аймаутовнинг “Қари хўжа”, шунингдек, М. Лермонтов поэзияси билан пухта танишиб, бугуннинг долзарб мавзуси бўлган П. Друирнинг “Ҳар кунги ёки 366 керакли маслаҳат мени кутмоқда” китобларини қунт билан ўқиб чиқди.\nЎқувчилар мактабга карантин туфайли келмаган уч ой давомида уч нафар мактаб остонасига энди қадам қўйган болаларга карантин чораларига амал қилган ҳолда онлайн маслаҳатлар ёрдамида ҳарф ўргатди. Ва бу ишларини видеотасвирга тушириб, керакли сайтга жўнатиб турди. “Элбоши медали” бўйича масъул комиссия ушбу материалларни кўриб чиқиб, Гулзода Рашидовани ғолиб деб топди, дипломлар ҳамда сертификатлар билан тақдирлади.\nБу танловда вилоятимиздан 538 нафар ўқувчи иштирок этиб, Кентов шаҳри ва қишлоқларидан 9 ўқувчи ғолиблар сафидан жой олди. Шулардан бири – Гулзода бронза “Элбоши медали” тури билан мукофотланди. Уни Кентов шаҳри ҳокими Даурен Махажанов тантанали равишда тақдим этди (тасвирда). Баракалла, Гулзода!\nҚодир АҲМЕДОВ, Туркистон вилоятининг ибратли фуқароси, 2021-03-19, 21:33 293


ИД Бағдодийнинг ўлими ҳақда ҳам, янги раҳбар ҳақда ҳам ҳали эълон қилмади\n25 май 2020, Тошкент вақти: 07:52\nАбу Бакр ал-Бағдодийнинг издошларига қилган сўнгги радио мурожаатларидан бири Ислом давлати (ИД) маҳбусларини, Сурия шимолидаги жамлоқ ва қамоқхоналарда ушлаб турилган аёлларни озод қилиш учун қўлидан келган ҳамма ишни қилиш даъватидан иборат эди.\nКурд хавфсизлик хизматлари экстремистик ташкилот раҳбари ўлимидан хабар топгач, ҳужум ёки тартибсизликлардан хавотирга тушиб, ўша муассасалардаги хавфсизликни мустаҳкамлаш тараддудига тушиб қолди. Айни муассасаларда жангарилар ташкилотининг 80 мингдан ошиқ аъзоси ва тарафдори, жумладан, аёллар ва болалар ушлаб турилибди.\nЖорий ойда Суриянинг шимоли-шарқига Туркия армияси бостириб киргандан сўнг қўлга олинган кишиларнинг тақдири нима бўлиши ноаниқлиги билан боғлиқ хавотир юзага келди, негаки, Бағдодий мурожаатидан сўнг орадан ўтган деярли икки ҳафта мобайнида ҳудуддаги қўшинлар таркибида йирик ўзгаришлар рўй берди. Курд амалдорлари турклариннг ҳужумини қайтариш учун жангчилар ва логистикани фронт чизиғига кўчириш кераклигини айтди. Туркия ўз қўшинларини чегара бўйидаги ҳудудларга киритди, Сурия чегарачилари эса бошқа ҳудудларга жойлаштирилди.\nСулҳ ва курд кучларини чегарадан узоқроқ ҳудудга жойлаштириш ҳақидаги келишув омонат бўлиб турибди.\nАл-Бағдодийнинг ўлими ҳақидаги ҳабар жамлоқларда эълон қилинмаган бўлса-да, унинг Суриядаги вақтинчалик ушлаб туриш муаасасаларида яшаётган тарафдорлари қўлида телефон бор ва улар бундан хабар топгани эҳтимолдан холи эмас.\n− Модомики, эркакларимиз қамоқда экан, биз халифалик аскарларимиз, − деган шиорларни айтиб бақирди Сурия шимолидаги маҳбуслар ушлаб турилган энг катта жамлоқ ал-Ҳолдаги баъзи аёллар. Бу ҳақда курдлар етакчилигидаги ички хавфсизлик агентлиги ходими журналистларга исми сир қолиш талаби билан хабар қилди.\nЖамлоқда 70 мингдан ошиқ аёл ва бола бор, уларнинг 11 мингдан ошиғи чет элликлардир. 10 мингдан ошиқ маҳбус, жумладан, 2000 чет эллик Сурия шимоли-шарқидаги ҳибс жойларида ушлаб турилибди.\nАҚШнинг махсус амалиёт кучлари ўтказган тунги рейд ал-Бағдодий раҳбарлигида глобал ташкилотга айланган жангарилар гуруҳига зарба бўлди. ИД ҳудудлар назоратини йўқотгандан сўнг орадан бир неча ой ўтиб, унинг ҳалок бўлиши ташкилот фаолиятининг янги босқичини бошлаб бермоқда. Бир тарафдан, кўпчилик янги раҳбариятга ишонмаётган бўлса, бошқа тарафдан, унинг минг-минглаб тарафдорлари ва аъзолари қамоқхоналарда азоб чекмоқда.\nАъзолари сони 14000 – 30000 киши деб баҳоланаётган ва ягона тузилмаси бўлмаган ташкилот сўнгги икки йилда назоратидаги ҳудудлардан айрилгач, қўзғолон кўтаришга ҳозирланмоқда. Шу билан бирга, ИДнинг чет эллардаги содиқликка ваъда берган филиаллари сони ортди.\nУнга навбатдаги раҳбар этиб тайинланадиган киши ташкилотнинг Сурия билан Ироқдаги мавқеини мустаҳкамлаши ёки глобал қамровга эътибор қаратишини белгилаб беради.\nТашкилот ҳали на ал-Бағдодийнинг ўлимини ва на янги раҳбарни эълон қилди. Бироқ ижтимоий тармоқларга ИД билан боғлиқ гуруҳлар вакиллари қўйган постларда етакчининг ўлими мафкура тугашини англатмаслиги таъкидланмоқда.\nЭкспертлар ва хавфсизлик учун масъул амалдорлар ал-Бағдодийнинг яқин ёрдамчиларидан бири унинг ўрнини эгаллашини айтмоқда. Бироқ ИДнинг соядаги раҳбари хавфдан чўчиши ва ал-Бағдодийнинг яқинлари билан жанжаллашиб қолгани маълум. Бир номзод талафарлик ироқлик туркман ва Саддам Ҳусайн армияси собиқ зобити Абдуллоҳ Қардошдир. У ал-Бағдодий билан АҚШ қамоқхонаситда учрашиб қолган ва унинг хавфсизилик бўйича энг яқини бўлган эди.\nАгар ал-Ббағдодий ўзига ворис тайинлаб кетган бўлса, тахминан 10 кишидан иборат соядаги гуруҳ раҳбарияти − “Шўро” кенгаши кейинги раҳбарни сайлайди. Лекин улардан қанчаси ҳали ҳам тирик экани маълум эмас.\nАл-Бағдодийнинг яқин ёрдламчиларидан яна бири Абу Ҳасан ал-Муҳожир ал-Бағдодий ўзини АҚШ махсус қўшинлари рейди вақтида портлатиб юборгандан сўнг орадан бир неча соат ўтиб, якшанба куни АҚШнинг курд қўшинлари билан қўшма амалиёти чоғида Жараблусда ўлдирилди. Ал-Муҳожир ҳақида жуда кам маълумот бор, фақат 2016 йили матбуот котиби этиб тайинлангани ва “муҳожир” деб олган лақабига қараганда, чет эллик экани маълум, холос.\nСурия курдлари қўшинлари вакили Мустафо Балининг айтишича, унинг жангчилари ал-Муҳожир Туркия қўллаб-қувватлаётган жангарилар назоратидаги Жараблусга ал-Бағдодийнинг сафарини уюштиришга борган, деб ҳисоблайди.\nЯнги раҳбар олдида турган устувор вазифалардан бири, экспертларга кўра, тарафдорларини қамоқхоналардан озод қилиш бўлади. Ташкилот ўтган сафар Ироқда “Деворларни бузиш” номи билан бир йил давом этган амалиётлар вақтида маҳбусларнинг қамоқхоналардан қочишини уюштирган эди. 2012 – 2103 йилларда камида 8 та турли қамоқхоналарни бузиш амалиёти чоғида 500 га яқин киши озод қилинган эди.\nКурд ички хавфсизлик агентлиги қўшинлари Сурия шимоли-шарқидаги жамлоқларда тартибсизликлар юзага келиши, қамоқхоналарга ҳужум ва “ўч олиш ҳужумлари” уюштирилишини кутиб, “ўта шай” ҳолатга келтирилди, чунки ўша қамоқхона ва жамлоқларда ИД тарафдорлари кўп.\nВашингтон шаҳрида жойлашган Ҳарбий тадқиқотлар институтининг Сурия бўйича эксперти Женнифер Карафеллага кўра, ИД ҳали Ироқдаги раҳбарини сайлаш-сайламаслиги аниқ эмас.\nИД бўйича эксперт Ҳасан Ҳасаннинг фикрича, ташкилотнинг Ироқдаги раҳбари ироқликлардан сайланади, чунки аъзоларининг кўпчилиги – ушбу мамлакатдан. Унинг қўшимча қилишича, “янги раҳбар ким бўлишидан қатъи назар, барчасини – мерос яратишни ва ўзини кўрсатишни бошдан бошлашига тўғри келади”.


Иордания дарвозабони Ўзбекистонга қарши ўйнаши мумкин / CHAMPIONAT.asia\n14:49Ёшлар лигаси. "Машъал" - "Бухоро" 2:1. ФОТОГАЛЕРЕЯ 1 14:47"Штутгарт" машғулот базасидан бомба топилди 5 14:31"Ашхобод-2017". Ўзбекистон чорак финалда Вьетнамга қарши ўйнайди 10 14:15Дани Алвес Кавани ва Неймарни яраштириш учун кечки овқат ташкил қилди 5 14:15Бокс. WBC Silver камари соҳиби Қудратилло Абдуқаҳҳоров билан интервью ВИДЕО 3 14:08“Машъал” – “Бухоро” учрашувини 9та камера кузатиб боради 21 14:02Роналдо Тошкентга келади? 50 13:52Olamsport: Фазлиддиннинг жанг қачон бошланиши маълум, Ўзбекистоннинг медаль жамғаришдаги ўрни ва бошқа хабарлар 0 13:51Анчелотти Хамесдан кўпроғини кутмоқда 4 13:29“Қизилқум” – “Олмалиқ”: превью 1 13:15ВИДЕО. "Кичкина камера". "Пахтакор" "Локомотив"ни қандай мағлуб этди? 14 13:00Бундеслига: "Бавария" кўзи қонга тўлган "бўрилар"нинг "ўлжаси"га айланадими? 10 12:42"Бетис"га қарши баҳсда "Реал" сафида 12 футболчи майдонга тушди (фото) 55 12:38Олий лига-2017. Ўз уйида ютқазмаган иккита клуб қолди 8 12:30Ашхобод. Ўзбекистонлик спортчиларнинг иштирокларидан онлайн 1\n27 авг 16:09\nИордания дарвозабони Ўзбекистонга қарши ўйнаши мумкин\nСентябрь ойининг дастлабки қисмида Ўзбекистон терма жамоаси ЖЧ-2014 саралаши доирасида Иорданияга қарши ўйинларни ўтказади.\nБиз рақибимиз ҳақида сўнгги янгиликларни беришга қарор қилдик.\nИордания миллий терма жамоасида ўтган ҳафта қизғин ҳолат кузатилди. Гап шундаки, “Нашама”нинг Ироқ билан 28 август куни ўтиши белгиланган ўртоқлик учрашуви бекор қилинди. Мисрлик мутахассис Ҳуссам Ҳассан мазкур беллашувда хориж клубларида ўйнаётган футболчилар хизматидан фойдалана олмаслиги боис баҳсни бекор қилиш ҳақида илтимос қилди. Шундан кейин Иордания ФА Ироқ ФФга расмий хат жўнатган. Ундан кўра, Ҳассам футболчиларнинг кубок баҳсларидаги ҳаракатларини кузатишни маъқул топди. Ўзбекистон билан учрашувгача яна 2 беллашувда ўртоқлик ўйинида майдонга тушишни истаган иорданияликлар энди фақат машғулотлар орқали бунга тайёрланишади. Лекин ҳозигача улар 3та учрашув ўтказиб бўлишди. Маҳаллий клублардаги ўйинчилар эса кубок учрашувларида 5 ўйинда қатнашишди.\nЎтган ҳафтадаги яна бир эътиборли воқеа Иордания миллий терма жамоасининг асосий дарвозабони Амир Шафианинг душанба куни операция қилингани бўлди. У ўнг тиззасида юзага муаммо туфайли операция столига ётишга мажбур бўлди. Шафиани операция қилган доктор Абабнеҳнинг таъкидлашича, Амирнинг аҳволи яхши ва хавотирга тушишга ўрин йўқ. Мутахассис Шафиа тикланиш жараёнини тез ўтаб, яқин кунларда сафга қайтишини айтиб ўтди. Ушбу посбон Иорданиянинг Сурияга қарши учрашувидан аввалги машғулотларда жароҳат олганди. Амирнинг Ўзбекистон билан ўйинларда майдонга тушиши мумкинлиги хабар берилган.


Индонезияда самолёт ҳалокатга учраган жойдаги операция деярли ниҳоясига етди\n10:41 / 02.07.2015\nИкки кун муқаддам Суматра оролида Hercules C-130 ҳарбий транспорт самолёти ҳалокатга учраган жойдаги қутқарув ва қидирув операцияси деярли ниҳоясига етди. Индонезия ҳарбий ҳаво кучлари бош қўмондони Агус Суприятнанинг сўзларига қараганда, бир гуруҳ ҳарбийлар жасадларни қидиришда давом этади.\nАйтилишича, воқеа жойида самолёт олиб кетаётган 22 минг патрон топилган. Уларга жиддий зарар тегмагани аниқланди.\nТопилган жасадлар сони 141/142тага етгани айтилмоқда. 62 нафарининг шахси аниқланган. Шимолий Суматра вилояти полицияси вакили Хелфи Ассегафнинг айтишича, улардан 31 нафари ҳарбий ҳаво кучларида, 6 нафари қуруқлик қўшинларида хизмат қилган, 25 нафари ҳарбий бўлмаган.\nШунингдек, вайрон бўлган уйлар ҳарбий ҳаво кучлари ҳисобидан қайта тикланади. Товон ва моддий ёрдам пуллари ҳам армия томонидан тўланади.


Гавайилик қаҳрамон АҚШни ўзгартирмоқчи. Президентлик пойгасига...\n20.02.2019 13:55 0 2286\nШу йил 11 январда АҚШдаги президентлик сайловининг партия ичида кечадиган дастлабки босқичига Гавайи штатидан 37 ёшли Тулси Габбард ҳам қўшилди. У мамлакатда гавайилик қаҳрамон сифатида ном қозонган.\nИроқ урушидаги қайноқ нуқталардан Кувайт миллий гвардияси бош мураббийлигигача\nУ 1981 йил 12 апрелда Америка Самоасида таваллуд топган. Отаси – бизнесмен ва сиёсатчи, штат сенатори Майк Габбард эди. Ҳозирда ватанпарварлик тарғиботи ҳамда атроф-муҳитни муҳофаза қилишга қаратилган нодавлат ташкилотларига раҳбарлик қилмоқда.\nОнаси – узоқ йиллар давлат мулозими ва кейинчалик ҳиндуизм дини тарғиботчиларидан бири Кэрол Габбарддир.\nТулси оилада 5 фарзанднинг тўртинчиси эди. У 2 ёшга тўлганида бутун оиласи Гавайига кўчиб ўтишади. Гавайи Тинч океани университетида бизнес бўйича таҳсил олди. 2002-2004 йилларда Гавайи штати вакиллар палатаси аъзоси ва шу тариқа 21 ёшида АҚШ тарихида энг ёш депутат сифатида тарихга кирди.\n2003-2010 йилларда АҚШ миллий гвардияси таркибида кўнгилли бўлиб ҳарбий хизматга отланди.\n2004 йилда Ироқ урушида энг қайноқ нуқталарда бўлиб, тиббиёт полкида ярадорларга ёрдам кўрсатди.\n2007 йили Алабама ҳарбий академиясининг зобитлик мактабини АҚШ аёллари орасида биринчи бўлиб, энг яхши натижа билан якунлади.\nШундан кейин Гавайи армияси миллий гвардияси 29-махсус хизмат бригадасида хизматини давом эттирди. Ўз взводи билан 2009 йилда Яқин Шарққа келди ва Кувайт миллий гвардияси бош мураббийи бўлиб ишлади. 2010 йилда рота командири сифатида майор ҳарбий унвонига эга бўлди.\n2010 йили Гонолулу шаҳар кенгаши сайловларида 6-округдан ғалаба қозонди. 2013 йил 3 январдан Гавайи округидан АҚШ Вакиллар палатаси аъзоси. Ҳиндуилик (гаудия-вайшнавизм таълимоти) эътиқодига амал қиладиган илк конгресс аъзоси сифатида ҳам тарих солномаларидан жой олди.\nСайловолди кампанияси чоғида уни шахсан президент Барак Обама қўллаб-қувватлади. У ўз қасамёдини Бхагавадгитага қилди. Ушбу китоб нусхасини Ҳиндистон Бош вазири Нарендра Модининг АҚШга ташрифи чоғида унга эсдалик совғаси сифатида тақдим этди.\nДемократик партия сафида ҳам шахсий позициясини мустаҳкамлаб борди. 2013-2016 йилларда Демократик партия миллий қўмитаси, яъни сиёсий кучнинг машинасида вице-раис бўлди. 2016 йил ноябрда навбатдаги муддатга сайланди.\nМавзуга оид: Президентлик пойгаси. АҚШда катта жанг бошланди\nУ Гавайи штати конгрессида таълим, туризм ва иқтисодий тараққиёт бўйича қўмитада самарали хизмат қилган бўлса, АҚШ Вакиллар палатасининг хорижий ишлар бўйича қўмитасида қизғин фаолият кўрсатмоқда. 2016 йилдаги президентлик сайловларида Берни Сандерсни қўллаб-қувватлаган.\nТуғилганидан буён вегетариан. Махатма Ганди ҳаётини ўзининг олий идеали деб билади. Биринчи турмушидан 2012 йилда ажрашган ва иккинчи турмуш ўртоғи Абрахам Виллиамс билан 4 йилдан буён бирга яшайди.\nАбортлар тарафдори ва урушларга қарши\nХодим амалдаги президентни кескин танқид қилиб чиқаётганлар сафини кучайтирмоқда. У бир неча миллиард долларга тушаётган Мексика билан АҚШ ўртасидаги чегара қурилишига қаршидир. Ҳомиладорликнинг 20 кунидан кейин абортларга қўйилган тақиқларни ҳам инсон ҳуқуқларининг қўпол бузилиши деб ҳисоблайди. Тинч океани шериклиги келишувига ҳам қарши бўлмоқда.\nМинг афсуски, у бир пайтлар ўз сиёсий фаолиятини бошлаган йиллари ўзи нафратланган бир жинсли никоҳнинг эндиликда тарафдори бўлмоқда.\nУни бошқалардан ажратиб турувчи қирраси — АҚШнинг мустақил давлатлар ишига ҳар қандай ҳарбий аралашувига қаршилигидир. Айниқса, Ироқ, Ливия ва Суриядаги босқинларни қаттиқ танқид қилади. Ироққа қўшин олиб кирилиши катта хато бўлган эди, деб таъкидлашдан чарчамайди. У Оқ уйдан Афғонистондан тезлик билан қўшинларни олиб чиқиб кетишни талаб қилиб келади.\nГаббард собиқ президент Барак Обаманинг Сурия ва Ливиядаги билвосита ҳарбий ҳаракатларини танқид қилган ва иммиграция масаласи бўйича қатъий мавқеини эгаллаган эди.\nСуриянинг қонуний ҳукуматини ағдариш мақсадида қилинган ноқонуний уруш миллий хавфсизликка жиддий таҳдид солди, АҚШнинг халқаро обрўсини тўкди ва иқтисодий манфаатларига путур етказди, деб ҳисоблайди. Шу сабабли у АҚШнинг Суриядаги ҳарбий аралашувларини тўлиқ тўхтатиб қўйишга қаратилган қонун лойиҳасини ҳам илгари сурган.\n2017 йилда Сурияга яширин равишда учиб бориб, президент Башар Асад билан юзма-юз учрашгани ва у билан илиқ мулоқот қургани бутун Американи ҳайрат солган ва унинг бошига танқидлар ёмғири бошланган эди.\n«Биз нега йўқ жойдан душман ясаяпмиз. На Сурия ва на унинг президенти АҚШ учун тўғридан тўғри таҳдид сола олмайди. Шу сабабли, Асад АҚШнинг душмани бўлиши мумкин эмас. Сиёсатчиларимиз учун Сурия аҳолисининг қандай фикрда эканлиги заррача аҳамиятсиз. Бу эса бизни улардан узоқлаштиради. 2001 йилда бизга террорчилар ҳужум қилган эди. Аммо Сурияда уларни Россия йўқ қилмоқда. Мантиқ қани?», дея куюниб интервью берган эди «MSNBC» телеканалига.\nТрамп ҳам президентлик сайловолди кампанияси чоғида Суриядаги уруш ва терроризм билан кураш масаласида хоним билан алоҳида маслаҳатлашув ўтказган эди. Ўша куни Трамп жамоаси Габбард хоним номзодини келгусида давлат котиби, мудофаа вазири ёки АҚШнинг БМТдаги доимий вакиллигига кўрилаётгани ҳақида эълон қилган эди.\nБундан ташқари, Обаманинг Эрон билан иқтисодий санкцияларни енгиллаштириш бўйича имзолаган кўп томонлама шартномаси ўз кучида қолиши тарафдори бўлиб келмоқда.\nМавзуга оид: «Энг жозибали прокурор» энди президентликка даъвогар\n2016 йил декабрда қуролли террорчилик ҳаракатларини қўллаб-қувватлаш учун бюджет маблағларининг сарфланишини тақиқловчи қонун лойиҳасини ишлаб чиққан ва тақдим этган эди.\nУшбу қонун АҚШ ҳукумати ташкилотларига экстремистик гуруҳларни ҳар қандай шаклда қўллаб-қувватлашни тақиқлаб қўяди, терроризмни молиялаштираётган учинчи давлатларга ҳам иқтисодий ёрдам кўрсатишни ман қилади.\nУ Ўрта ва яқин масофаларга мўлжалланган ракеталарни йўқ қилиш бўйича шартномага риоя қилиш бўйича ҳам қонун лойиҳасини конгресс қуйи палатасига киритган. Ҳужжат АҚШ ҳукуматига қуролланиш пойгасига киришмаслик ва солиқ тўловчиларнинг маблағларини ракеталар ишлаб чиқаришга сарфламаслик мажбуриятини юклайди.\n«Ядро фожеаси хавфи ҳозир шу қадар каттаки, тарихда бунақаси бўлмаган. Трампнинг шартномадан чиқиши бўйича масъулиятсиз қарори бу хавфни янада оширади, янги совуқ уруш оловини ёқади, қуролланиш пойгасининг янги даврини бошлаб беради, бизни ядро фожеасига тобора яқинлаштиради. Шартномадан чиқиш ўрнига биз уни кенгайтириш устида ишлашишимиз керак», дейди Габбард хоним матбуот анжуманида.\nИчки сиёсатда нўноқликда айбланмоқда\nУ асосан ташқи сиёсат бобида Трампни танқид қилишни кучайтирмоқда: «Трамп жаноблари ўзининг сайловолди кампаниясида бошқа давлат ҳукуматларини ўзгартиришга қаратилган урушларга қарши эканлигини айтган эди. Энди эса атрофини ўраб турган янги конверваторлар истагини ижро этмоқда. Бу гал Венесуэла ва Эронда тузумларни ағдариш тарафдори бўлаяпти. Бу ишлар учун ҳар бирдоллар ўз чўнтагимиздан кетмоқда. Биз эса ушбу маблағларни ҳақиқий эҳтиёжманд аҳолига сарфлашимиз керак эди».\n2018 йил январда Гавайи оролига ядро ракетаси яқинлашаётгани ҳақидаги ташвишли хабар маҳаллий аҳолини ваҳимага солиб қўйди. Бу қўрқинчли соатларни эслар экан, «Қудратли сиёсатчилар уруш дўмбирасини чалаётганида, АҚШ Россия ва Хитой каби ядро қуролига эга давлатлар билан тарангликни кучайтираётганида, айнан биз урушнинг энг олдинги қаторида бўламиз. Чунки биз ядро уруши чегарасида яшаймиз», дея ўз хавотирини очиқ билдирган эди.\nЎшанда Шимолий Корея билан АҚШ ўртасидаги таранглик жуда кучайган бир пайт эди. Гавайи фавқулодда вазиятлар менежменти агентлиги эрта тонгда «ташвиш қўнғироғи»ни берган, бироқ 38 дақиқадан кейин бу хабар ёлғон эканлиги сабабли бекор қилинган эди.\nАммо маҳаллий аҳоли жуда қаттиқ қўрқув ва ваҳимага остига тушиб қолган бу каби хатони бошқа қайтармасликни ҳам штат, ҳам федерал ҳукуматдан талаб қилган эди.\nАйрим экспертлар «унинг қуролсизланиш бўйича қонун лойиҳалари ҳеч қандай таъсир кучига эга бўлмаган сиёсий пиар», деб аташмоқда. Чунки сиёсий устқурма ўз қарорини аллақачон қабул қилиб бўлган, лойиҳаларни эса қонун чиқарувчилар қўллаб-қувватламайди.\nБоз устига оммавий ахборот воситалари Тулси Габбардни расмий Москва билан яширин алоқаси бор, деган тахминда. Сайтларни ва ижтимоий тармоқларни ўрганувчи экспертлар Россия ОАВда бошқа номзодларга нисбатан айнан Тулси Габбард ҳақида кўпроқ материаллар чиқарилаётгани, унинг ижобий қиёфаси яратилаётгани ҳақида ўз баҳоларини беришди.\nХонимнинг ўзи эса буни рад қилди. Журналистларнинг Россия президенти Путинни АҚШ учун таҳдид соладими, деган саволига «ҳа», деб жавоб қайтарди.\nЭнг кучлилар охирида чиқади\nПрезидентлик пойгаси оғир атлетикачиларнинг курашига ўхшайди. Энг кучлилар охирида чиқади. Ҳали икки бор президентлик сайловларида қатнашиб, тажриба орттирган Жо Байден, сенатор Берни Сандерс ўз номзодини эълон қилмади.\nУни Трампнинг собиқ бош стратеги Стив Бэннон томонидан қўллаб-қувватланаётгани ҳам айтилмоқда. Аввалги сафар Трамп билан шахсий учрашувни айнан Бэннон уюштирган эди. Бу гал ҳам Трампга қарши тура олмаслиги, Трамп унга бирорта вазирликни таклиф қилишга рози бўлиши мумкин экан.\nГарчи ёш хонимнинг ғолиб чиқиш имконияти камроқ, деб қаралаётган бўлса-да, лекин мустақил қарашлари ва ўз фикрини асосли исботлай олиш маҳорати билан мутахассислар эътиборини тортмоқда.\nБошқа номзодлардан фарқли равишда у демократларни ҳам, республикачиларни ҳам қақшатқич танқид қилмоқда. У миллий озчилик вакили ва бунинг устига номзодлар орасида энг гўзали ҳамдир.\nШу билан бирга анъанавий сиёсий элитанинг фикрларидан бутунлай ажралиб турувчи янгича қарашга эга. Бу эса кутилмаган совға бўлиши мумкин.\nАммо сиёсатчиларнинг юзсизлиги ва икки томонлама ўйинларни, ҳарбий қудратга таянган Американи бу қадар фош қилиш унинг имкониятларини чеклаб ҳам қўйиши мумкин. Чунки ҳарбий лобби АҚШ бошқарувида шу қадар катта кучга эгаки, улар билан ҳисоблашмаслик мумкин эмас.\nУнинг сайловолди штабига маслаҳатчиси, 2016 йилда Берни Сандерс штаби раҳбари ўринбосари бўлиб ишлаган Рания Бетрайс раҳбарлик қилади.\nЖон Кеннеди 43 ёшида АҚШ президенти этиб сайланганда энг ёш давлат раҳбари бўлган эди.\nАгар Габбард хоним сайланса, АҚШ тарихидаги энг ёш ва илк аёл президент бўлади.\nШу билан бирга бутун инсоният истайдиган тинчлик бобида дунё тарихида бутунлай янги босқич бошланиши, шубҳасиз.\nГавайи – Обама туғилган юрт\nТинч океанида жойлашган Гавайи штатининг пойтахти Гонолулу шаҳридир. 28 минг квадрат километр майдонга эга ва 1,5 миллион аҳолиси бор. У 1959 йилда АҚШнинг 50-штати бўлиб кирган ва қитъа қирғоқларидан 3700 километр олисда жойлашган.\nЙиллик ўртача ҳарорат +18-25 бўлиб, АҚШдаги ҳаёт энг қиммат гўша саналади. Тоза сув ва мусаффо ҳаво, юмшоқ иқлими, тадбиркорларнинг рўйхатдан ўтиш тизими енгиллиги сабабли бу ерда бутун дунёда миллионлаб сайёҳлар ва ишбилармонлар келишади.\nКўплаб курортларга эга. Аммо океандан ёпирилиб келадиган кучли довуллар, доимий ер силкинишлари, вулқон отилишлари иқтисодиётига катта зарар келтиради.\nОсиёликлар аҳолининг 40 фоизини, америкаликлар 25 фоизини, метислар 15 фоизини, гавайиликлар 10 фоизини ташкил қилади. Собиқ Иттифоқдан бориб қолган бир неча минг киши, жумладан ўзбекистонликлар ҳам яшайди. Асосан христианлик (30 фоиз) ва буддизм (10 фоиз) динига эътиқод қилинади.\nБу ерда машҳур Пёрл Харбор бандаргоҳи бўлиб, АҚШ ҳарбий денгиз кучлари базаси жойлашган.\nГонолулуда АҚШнинг 44-президенти Барак Обама туғилган.\nАҚШнинг бошқа штатларидан фарқли равишда бу ерда қурол-яроқдан эркин фойдаланиш мумкин эмас. Жиноятчилик даражаси ниҳоятда паст. Шу сабабли бўлса керак Габбард хонимнинг сиёсий ва ҳаётий қарашлари ўз халқининг гуманизм табиатига мосдир.\nГаббард океан бағридаги масканда улғайгани боис сувда ўзини эркин ҳис қилади. Сёрфинг спорти унинг жони дилидир.\nАҚШ Президентлик пойгаси Гавайилик қаҳрамон Тулси Габбард\nХориж 17/06, 12:02\nАмерикада битирув оқшомида отишма бўлди\nХориж 06/06, 08:59\nСиёсат 31/05, 15:31


G20 саммити номигагина ўтмоқда, асосоий воқеалар – икки тарафлама учрашувлар - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n15:50 - G20 саммити номигагина ўтмоқда, асосоий воқеалар – икки тарафлама учрашувлар\n“Ҳаракат” мухбирлари кузатиш имкониятига эга бўлган АҚШ, Россия ва Туркия оммавий ахборот воситаларидаги хабарларда G20 саммити жаҳон климати масаласида умумий келишувга борилгани тилга олинади, аммо унинг ҳам тафсилотлари йўқ. Ваҳолангки, Доналд Трамп жаҳон климати бўйича бир неча йил аввал ҳаммабутун дунё имзолаган келишувдан чиққанини эълон қилгач, ҳамма нарса қоришиб кетган эди.\nG20 саммитининг иккинчи куни ўтмоқда, ҳамма хабарлар жаҳон лидерларининг икки тарафлама учрашувлари ҳақида. Табиий, ҳамманинг диққат марказида Трамп-Путин учрашуви турибди. Кеча пешиндан кейин бўлган учрашув бир соатча бўлиши кутилаётган эди, аммо 2 соат 20 дақиқа бўлгани сенсациядек гапирилмоқда. Табиий, икки президент асосан Сурия ва Украина атрофидаги муаммолар бўйича бахслашишган бўлишса керак, аммо, бу ҳақда ҳеч қандай тафсилотли хабар йўқ. Доналд Трамп “учрашув зўр бўлганинини” гапиргани эса, ҳамма хабарларда тилга олинмоқда.\nТурклар Эрдўғон-Путин учрашувига катта эътибор бераётганлари ҳам табиий. Бугун бўлган учрашув 1 соат давом этибди. Саммит четда қолиб, Трамп-Путин ўзаро 2 соатдан кўпроқ, Эрдўғон-Путин 1 соат гаплашганларидан яна бир марта тушуниш мумкинки, саммит билан ҳеч кимнинг иши ҳам йўқ.\nБошқа лидерлар ҳам икки тарафлама учаршувлат ўтказиб ётишибди. Аммо, қайтаравериб чарчаганимиздек, пичоққа илинадиган биронта гап йўқ.\nДарвоқе, бу саммит бўйича диққатга сазовор бўлган яна бир воқеа – саммит қатнашчилари кеча кечки овқат дастурхони атрофида ҳам йиғилганларидир. Reuters Агентлигининг сайтидан олинган расмда айнан ўша кечки овқат маросимини кўрмоқдасиз. Диққатга сазовор бошқа расм ҳам йўқ.